text:
12. september 2018Nr. 127
Kunngerð um serundirvísing, sernámsfrøðilig átøk og sernámsfrøðiligan stuðul
Við heimild í § 4, stk. 7, í § 12, stk. 3, í § 24, stk. 4 og § 45, stk. 7 í løgtingslóg nr. 125 frá 20. juni 1997 um fólkaskúlan, sum broytt við løgtingslóg nr. 67 frá 26. mai 2011 og løgtingslóg nr. 44 frá 30. apríl 2018, verður ásett:
Virkisøki
§ 1. Serundirvísing og sernámsfrøðilig átøk fata um nr. 1, 2 og 3, og sernámsfrøðiligur stuðul fatar um nr. 4 og 5:
1) At skipa skúlagongdina og undirvísingina við atliti at fortreytum hjá einstaka næminginum.
2) At leggja til rættis serligt undirvísingarligt tilfar og tøknilig amboð, sum eru neyðug fyri læring, menning og virkisførleika hjá einstaka næminginum.
3) At skipa og undirvísa í virkisháttum og arbeiðsháttum, sum hava til endamáls at menna virkisførið hjá einstaka næminginum.
4) At venja í virkisháttum og arbeiðsháttum, sum hava til endamáls at menna virkisførið hjá einstaka næminginum.
5) At veita persónligan og praktiskan stuðul, sum kann hjálpa næminginum í gerandisdegnum í sambandi við skúlagongdina.
Um at stovna serundirvísing, sernámsfrøðilig átøk og sernámsfrøðiligan stuðul
§ 2. Serundirvísing, sernámsfrøðilig átøk og sernámsfrøðiligur stuðul kunnu stovnast sum:
1) Serundirvísing, sum verður veitt næmingum, sum ikki hava fingið nøktandi úrtøk úr vanligu undirvísingini. Hetta kunnu vera næmingar, ið hava serligan tørv, ið ikki er fyribils, sbrt. §12, stk. 2 í løgtingslógini. Hesa undirvísing skipar Førleikastova og leiðsla skúlans saman við avvarðandi lærara ella flokstoymi og í samráð við Sernámi.
2) Sernámsfrøðilig átøk, sum kunnu vera serundirvísing í bólkum í eitt tíðarskeið og innan ávís evni ella lærugrein.
3) Sernámsfrøðiligur stuðul, sum verður veittur at venja og stuðla uppundir læri- og menningartilgongdina hjá næmingum í serligum avbjóðingum, og til at hesi kunnu vera í flokkinum. Miðað verður ímóti, at næmingurin er innkluderaður í flokkinum.
Stk. 2. Um skúlin heldur, at næmingurin hevur tørv á serundirvísing ella sernámsfrøðiligum stuðli, sum ikki kann gevast í vanligu undirvísingarlagaðu ella næmingalagaðu undirvísingini ella innan serundirvísingini, skal ein námsfrøðilig og ella sálarfrøðilig meting fyriliggja, sbrt. §12, stk. 2 í løgtingslógini.
Stk. 3. Sernám samskiftir við Førleikastovu og skúlaleiðslu, og í samráð við avvarðandi verður mett um tørvin. Út frá hesari meting verða átøk sett í verk. Um neyðugt er við kanningum, verður altíð tikið støði í einari samlaðari fakligari metan í samstarvi við allar partar.
Stk. 4. Námsfrøðilig ella sálarfrøðilig meting verður gjørd í samráð við næmingin og foreldur.
Stk. 5. Læriætlan og menningarætlan verður gjørd til næmingar, ið fáa serundirvísing ella sernámfrøðiligan stuðul sbrt. § 2, stk. 2.
Stk. 6. Flokstoymið ger læriætlan og menningarætlanina í samráð við Førleikastovuna og Sernám.
Tilráðing
§ 3. Frágreiðingin frá Sernámi um næmingin verður skrivliga fráboðað skúlaleiðaranum við avriti til foreldur ella verja.
Stk. 2. Um næmingurin hevur tørv á serundirvísing, sernámsfrøðiligum átøkum ella sernámsfrøðiligum stuðli, skal frágreiðingin frá Sernámi sbrt. stk. 1 eisini fata um eina tilráðing um, hvussu serundirvísingin, sernámsfrøðiliga átakið ella námsfrøðiligi stuðulin skulu skipast sbrt. §§ 1 og 6.
Stk. 3. Um foreldur ella verji nokta fyri, at næmingurin verður ávístur til Sernám, skal skúlaleiðari kunna Barnaverndina um avgerðina hjá foreldrunum sbrt. §12, stk. 2 í løgtingslógini.
Dagføring
§ 4. Skúlin tekur í samráð við Sernám avgerð um serundirvísingina, sernámsfrøðiliga átakið og tann sernámsfrøðiliga stuðulin.
Stk. 2. Skúlin kunnar foreldur ella verja og næming, hvussu serundirvísingin, sernámsfrøðiliga átakið og ella sernámsfrøðiligi stuðulin verður lagdur til rættis, áðrenn skipað verður fyri serundirvísing, sernámsfrøðiligum átaki og ella sernámsfrøðiligum stuðli.
Stk. 3. Skúlaleiðarin hevur ábyrgd av og fylgir við menningini og úrtøkuni hjá næminginum, sum fær serundirvísing, sernámsfrøðiligt átak og ella sernámsfrøðiligan stuðul.
Stk. 4. Á hvørjum ári verður støða tikin til, um serundirvísingin, sernámsfrøðiliga átakið og ella sernámsfrøðiligi stuðulin skal halda fram, skal broytast ella steðgast. Skúlin kunnar í samráð við Sernám, foreldur ella verja og næmingin um avgerðina, í tí vavi tað er hóskandi.
Stk. 5. Støða til serundirvísingina, sernámsfrøðiliga átakið og ella sernámsfrøðiliga stuðulin fyri komandi skúlaár sbrt. stk. 3 skal vera tikin í seinasta lagi í mai mánaði.
Staðseting
§ 5. Sernámsfrøðilig undirvísing, sernámsfrøðiliga átakið og stuðul verða skipað soleiðis:
1) Næmingur gongur í vanliga flokkinum, men kann eisini verða undirvístur og ella fáa stuðul einsæris ella saman við øðrum uttanfyri floksundirvísingina í bólkum, tó í mesta lagi helvtina av undirvísingartíðini sbrt. § 13, stk. 5 í løgtingslógini, og varðveitir tilknýti til flokkin, ella
2) næmingurin gongur í serflokki í skúlanum, í serflokki í øðrum skúla ella í serskúla.
Ávísing
§ 6. Ávísing til serflokk ella serskúla er treytað av, at mett verður, at tað er meira gagnligt fyri næmingin at fáa undirvísing í sertilboði í styttri ella longri tíðarskeið.
Stk. 2. Sernám saman við viðkomandi skúla skulu gera eina meting og tilráðing til serflokk ella serskúla. Henda tilráðing verður gjørd í samráð við foreldur ella verja og næming í tí vavi, tað er hóskandi.
Stk. 3. Støða til tilráðing til serflokk ella serskúla fyri komandi skúlaár sbrt. stk. 2 skal vera tikin í seinasta lagi í mai mánaði.
Um at skipa serflokk
§ 7. Serflokkar umfata serligar skipanir í tí vanliga fólkaskúlanum, har givin verður undirvísing og sernámsfrøðiligur stuðul.
Stk. 2. Eftir góðkenning Mentamálaráðsins kunnu serflokkar verða skipaðir.
Stk. 3. Sernám hevur vegna landsstýrismannin innlit og yvirlit yvir næmingar í serflokkum og serskúla.
§ 8. Um næmingur gongur í serflokki ella serskúla hjá øðrum skúlamyndugleika, enn í tí kommunu, hann er búsettur, verða skúlaútreiðslurnar goldnar av kommununi, har næmingurin býr.
Stk. 2. Skúlin boðar heimstaðar kommununi hjá næminginum, sum flytur í sertilboð í aðrari kommunu, frá flytingini beinanvegin.
Stk. 3. Árliga skúlagjaldið, sum heimstaðarkommunan hjá næminginum skal rinda, sbrt. stk. 1, er tann upphædd skúlamyndugleikin á staðnum rindar til rakstur fyri hvønn næmingin í sertilboðnum. Avdráttur, renta og leiga eru ikki íroknað rakstrarútreiðslunum.
Stk. 4. Heimstaðar kommunan hjá næminginum ber kostnaðin av næmingaflutninginum í og úr skúla.
§ 9. Leiðarin fyri serflokkin ger í samráð við starvsfólkið ársætlan og skipan fyri serskúlan ella serflokkin, sum skal fyriliggja við skúlaársbyrjan.
Stk. 2. Toymisleiðarin ger saman við toyminum í serflokkinum og í samráð við Sernám einstaklings læriætlan og menningarætlan fyri næmingin í seinasta lagi tveir mánaðir eftir, at næmingurin er byrjaður í serflokkinum. Hesar skulu eftirmetast hálvárliga.
Stk. 3. Undirvísingin verður skipað við støði í persónligu fortreytunum, sosialu fortreytunum og fakligu fortreytunum hjá einstaka næminginum.
Stk. 4. Støða skal á hvørjum ári takast til, um næmingurin skal halda fram í serskúla ella serflokki.
Stk. 5. Skúlaleiðarin fyri serskúla ella serflokk tekur avgerð í samráð við Sernám, foreldur og næmingin í tí vavi, tað er hóskandi.
Undirvísingartíðin
§ 10. Undirvísingartíðin hjá næmingi, sum fær serundirvísing og ella sernámsfrøðiligan stuðul, skal fylgja ásetta vikutímatalið sbrt. §19 í løgtingslógini.
Stk. 2. Skúlaleiðarin kann í serligum førum eftir tilmæli frá Sernámi og í samráð við foreldur ella verja og næmingin, í tí vavi tað er hóskandi, søkja Undirvísingarstýrið um at lækka tímatalið.
Próvtøka
§ 11. Næmingar, ið fáa serundirvísing og ella sernámsfrøðiligan stuðul í vanliga flokkinum, í serflokki og ella serskúla, kunnu fara til próvtøku eftir serligari fyriskipan sbrt. § 21 í kunngerðini um próvtøkur fólkaskúlans.
Stk. 2. Um ein lærugrein er sera torfør hjá næmingi, kann næmingurin verða frítikin fyri lærugreinina. Hetta verður gjørt í samráð við foreldrini ella verja og næmingin, í tí vavi tað er hóskandi, og Sernám.
Stk. 3. Skúlaleiðarin tekur avgerð um próvtøku eftir serligari fyriskipan ella frítøku í samráð ella eftir tilmæli frá Sernámi ella Førleikastovuni og í samráð við foreldur ella verja og næmingin sbrt. §§ 9, 21 og 53 í kunngerð um próvtøkur fólkaskúlans.
Frítøka
§ 12. Um næmingur verður frítikin fyri talmeting av úrtøkuni í eini ella fleiri lærugreinum, skal próvtøkuskjalið í samráð við lærarar, næming og foreldrini gevast sum støðumetingarskjal sbrt. § 53 í kunngerð um próvtøkur fólkaskúlans.
Flyting
§ 13. Um næmingur, sum fær serundirvísing, sernámsfrøðiligt átak ella sernámsfrøðiligan stuðul, flytur í annan skúla, skal skúlaleiðarin í skúlanum, hann flytur frá, boða Undirvísingarstýrinum og Sernámi frá flytingini.
Starvsfólk
§ 14. Lærarar skulu lesa serundirvísing og sernámsfrøðilig átøk, og námsfrøðingar kunnu røkja sernámsfrøðiligar stuðulsuppgávur sbrt. § 1.
Eftir loknan fólkaskúla
§ 15. Um mett verður, at næmingur við loknan fólkaskúla framvegis hevur tørv á sernámsfrøðiligum stuðli, ráðgeving ella vegleiðing, kunnar skúlin ella serskúlin í samráð við Sernám foreldur og næming um møguleikar.
Stk. 2. Skúlin ella serskúlin tekur, í seinasta lagi í mars mánaði, saman við Sernámi, neyðug stig til samstarv við viðkomandi stað, har næmingurin fer eftir loknan fólkaskúla, um næmingurin ynskir tað. Hetta við tí endamáli at økja um møguleikar at gagnnýta yrkisførleikar og møguleikar at taka miðnám ella aðra útbúgving.
§ 16. Avgerðir sbrt. hesi kunngerð kunnu kærast til landsstýrismannin í seinasta lagi 4 vikur eftir at avgerðin er fráboðað sbrt. § 59 í løgtingslógini.
Gildiskoma og setan úr gildi
§ 17. Henda kunngerð kemur í gildi dagin eftir, at hon er kunngjørd. Samstundis fer kunngerð nr. 38 frá 21. apríl 2016 um serundirvísing, serligan tørv og sernámsfrøðiligan stuðul úr gildi.
Mentamálaráðið 12. september 2018
Rigmor Dam (sign.)
landsstýrismaður
/ Poul Geert Hansen (sign.)


c: text/html

text:
Orð: Oliver Wendell Holmes Sr.
Lag: H. Percy Smith
Týtt: Jóhan við Neyst
Upprunaheiti: Lord of all being, throned afar
1. Harri, tú ræður himli á,
øll dýrd tín lýsir stjørnum frá.
Sjálvt um tú ert altvaldandi,
ert tú tó nær og leiðir meg.
2. Tú ert mítt ljós á leiðini,
sum altíð skínur á mín veg.
Tá vónarinnar stjørna brann,
hon náttarmyrkrið yvirvann.
3. Á miðju nátt títt smíl er nær,
um dagin sál mín miskunn fær.
Mær ælabogin tekin er
um stóru náði tína her.
4. Harri, tú alheims skapari,
títt kærleiksljós tað vermir meg.
Skjótt frammanfyri hásætið,
eg takki tær, tú, heilagi.
5. Sannleikans anda gev tú mær,
so hjartað brennur fyri tær.
Og lat tín vilja fáa meg at lýsa,
loga fyri teg.

robotstxt: allowed

filter: keep


text:
Ársaðalfundur og gerandisaktivisma!
Hósdagin 19.apríl kl 17 hevur Amnesty International Føroyar ársaðalfund. Skrá sambært viðtøkum felagssins. Ársfrágreiðing og roknskapur verða løgd fram, umframt verður val og aftaná fundin eitt lítið ábit og ein kaffimunnur. Seinni um kvøldið skipa Amnesty Ung fyri tiltakinum “Býr ein gerandisaktivstur í tær”, sum er tiltak um aktivismu, um at vera íðin og virkin. Eitt tiltak at kveikja ung sum eldri og tey mitt ímillum, til at vera við í stríðinum, um at standa ímóti órætti og at krevja rættvísi.
Vit vóna at síggja nógvar av okkara trúgvu limum, umframt nýggj andlit, bæði til fund og tiltak.
Við Amnesty kvøðu,
nevnd og skrivstova


text:
Sambært portalinum hjá Sosialinum/Føroya Tele í dag, 17. januar 2009, druknaðu tveir danskir sjómenn tá ein jolla teir vóru farnir í koppaði. Hendingin fór fram sunnan fyri Qaqortoq í Suðurgrønlandi, og menninir sigldu við einum tangaskipi sum sigldi við olju til Grønlands, og vóru sostatt ikki heimahoyrandi í Grønlandi.
Ein syrgilig søga, men hetta brotið fekk meg tó at staðfesta, at eg ongantíð havi frætt um at grønlendingar eru druknaðir í Grønlandi. Hví frætta vit ikki tíðindi úr Grønlandi, ella er tað so, at onki hendir har, hvørki av góðum ella ringum?
Hevði hildið at tað hoyrir undir Publich Service hugtakið at kunna um viðurskifti í grannalondum og í londum vit eru í ríkisfelagsskapi við. Kringvarpið sigst hava public-service skyldu, men tykist bert venda sær til “kvøðuljóma”-fjepparar. Eg haldi tó, at vit eisini kunnu seta krøv til ein portal sum almenna partafelagið Føroya Tele rindar stóran part av. Sum er, er portalurin bert eittt stórt lýsingarátak fyri Sosialinum og Rás 2.
Latum okkum fáa betri fjølmiðlar! Latum okkum raðfesta fjølmiðlarnar. Harvið er ikki sagt at kringvarpsgjaldið t.d. skal upp, men heldur at kringvarpið eigur at raðfesta hvørjar sendingar skulu gerast, og gera góðsku heldur enn nøgd. Eg skilji t.d. ikki, hví útvarpið skal sjonga allan dagin, og hví sjónvarpið skal senda alt kvøldið, tá tey kortini ikki hava nakað uppá hjarta.


text:
Høgni Hoydal er væl nøgdur við kanningarúrslitið
politikkur26-04-2018 - 12:40 - Jóanis Nielsen
Tíðindaskriv
Væl nøgdur við kanningarúrslitið
Nú frágreiðingin frá kanningarstjóranum er handað løgtingsformanninum og løgd alment fram, eri eg væl nøgdur við kanningarúrslitið.
Frágreiðingin og niðurstøðurnar staðfesta greitt:
- At landsstýrismaðurin ikki tilætlað ella av grovum ósketni hevur skúgvað til viks tær skyldur, sum liggja á honum sambært løgtingslóg um stýrisskipan Føroya ella lóggávuni annars ella starvsinnihaldi hansara og harvið hevur gjørt seg sekan í broti, sum nevnt í § 5 í lóg um ábyrgd landsstýrisins.
- At landsstýrismaðurin ikki hevur forbrotið seg móti sínum embætisskyldum í hesum máli.
- At ongi ósaklig atlit hava ligið til grund fyri avgerðirnar hjá í málinum.
- At hetta mál ikki kann samanberast við tað sonevnda “makrelmálið” frá 2012, sum Løgtingsins Umboðsmaður viðgjørdi.
- At ikki er orsøk at kanna ella grundarlag at staðfesta ábyrgd fyri medvirkni.
- At landsstýrismaðurin ikki hevur givið løgtinginum skeivar ella villleiðandi upplýsingar.
- At einki grundarlag er at staðfesta, at løgmaður ikki skal hava røkt sína skyldu at hava eftirlit við, at landsstýrismaðurin í fiskivinnumálum situr fyri sínum málsøki á lógligan hátt.
Hinvegin lýsir frágreiðingin teir stóru trupulleikarnar og tey stóru ivamálini í gomlu lógini um vinnuligan fiskiskap, sum hava týdning í hesum máli.
Frágreiðingin lýsir fyrisiting, lógarbroytingar, kunngerðir, fyrisitingarligar avgerðir, ógreiður og metingar yvir eitt langt tíðarskeið undir skiftandi landsstýrismonnum eftir tá galdandi lóg um vinnuligan fiskiskap.
Frágreiðingin lýsir og viðger út í æsir teir sera torgreiddu spurningar og tey fyrisitingarligu ivamálini í tá galdandi lógini um vinnuligan fiskiskap.
Alt hetta er eisini orsøkin til, at núsitandi landsstýrið sum eitt av sínum høvuðsmálum setti sær fyri at gera nýggja fiskivinnulóggávu og at skapa eitt nýtt grundarlag undir fyrisitingini av fiskivinnuni. Hetta fyri at taka hond um tey stóru ivamál og avbjóðingar, ið farna lógin um vinnuligan fiskiskap og fyrisitingin av henni, hava elvt til. Tað er nú framt.
Hetta er somuleiðis orsøkin til, at eg havi tikið stig til at styrkja og umskipa fyrisitingina av fiskivinnuni og eftirlitsskipanirnar, sum nú verður sett í verk.
Høgni Hoydal, landsstýrismaður


text:
Poul svaraði jarðaeigarunum , at teir – eins og hann sjálvur - fingu ivaleyst kortini , men tey ognarleysu , einkjur og faðirleys , sum trongdu meira til tað , fingu ovlítið . Tí helt hann , at best var at býta fuglin av Rivustakkki javnt til alla bygdina fyri fra m tíðina : hvørt hús sín part uttan mun til jarðarogn . Hetta líkaði jarðaeigarunum illa , tí sum teir søgdu , tað hevði altíð verið siður í Sumba, at veita hvørjum øðrum hjálp , tá ið ástóð , og eingin armingi var vístur frá durum hjá manni , hann heitti á, við ongum , tá ið tað umbidna var til taks.
Hetta kundi Poul, sum hin mest gávumildi teirra millum, ásanna, men hann bað teir hugsa um munin ímillum, at biðja frá øðrum, og so eiga tað sjálvur, tí orðatakið sigur jú, at søtur er sjálvgivin biti. Men hinir vildu ikki lata sær siga, tí søgdu teir, henda ætlan Pouls var at skerja fyrndargomlu rættindi teirra, tí Rivustakkur hoyrdi sjálvsagt jørðini til, sum hini fuglabjørgini. Men Poul gekk ikki frá sínum: Rivustakkur við sínum fuglamongi hevði ikki verið nøkrum at gagni í øldir, tí var hann ikki taldur við, tá menn í forðum skipaðu bjargabýtið. Men nú hevði hann framt tað verk , sum allir menn í mannaminni høvdu havt hug til, men ongin verið førur fyri at útinna ; tí helt hann seg hava ráð og rætt til at skipa fyri fuglabýtinum , - ikki at leggja stakkin undir seg sjálvan , sum hann helst kundi fingið viðhald í við eitt sakarmál , men til gagn fyri øll , og hann helt seg ikki gan g a nakrans rættindi ov nær við at geva øllum sumbingum uttan mannamun javnrætt í býti av fuglaveiðuni av Rivustakki .
Hetta elvdi til miklan orðadrátt við og í móti Pouli, tí nógv fólk var samankomið á Mølini , tá ið tað frættis um hetta minniliga bragd , ið Poul við sínum bátsfeløgum hevði framt . ….
Men so fekk Poul, ið sjál d an leyp framav , sissað teir við , at biðja allar semjast um , leggja málið á fyrstu grannastevnu , og lata so yvirvaldi ð greiða trætuna.Hetta uppskot varð samtyk t , og øðin rann av monnum .
Málið kom fyri á grannastevnu , og avgerð yvirvaldsins varð , at tá stakkurin hevði verið óbýttur og nyttuleysur í óminniligar tíðir , og tá ið Poul var hin einasti, ið hevði verð førur at sleppa upp á hann og harvið gjørt hann virðismiklan , mátti tað haldast , at hann átti ráð á Rivustakki , og tí skuldi uppskot hansara á grannastevnu standa við . Og Rivustakkur liggur enn til alla bygdina eftir skipan Pouls.
Eftir prát við Eli Poulsen í Sumba, so hevur eingin verið í Rivustakki síðani í 1975. Ta ferðina var hann sjálvur triðji við .
Av manna- og náttúrun n ar ávum er lítið til av fugli í dranginum í dag sammett við ta ferðina , tá ið Poul uppi í Kvíggj fyrstur steig á rókina .


text:
Orð: John Henry Newmann
Lag: C.H. Purday
Týtt: Jákup Dahl
1. Leið, milda ljós, ígjøgnum tokukleim,
lýs tú mær leið!
Nú kom hin svarta nátt og langt er heim,
lýs tú mær leið!
Leið tú mín fót, at síggja allan veg
mær tørvar ei, við eitt stig hjálpist eg.
2. Slík bøn mær fyrr ei altíð kom í hug:
Lýs tú mær leið!
Eg vildi sjálvur greiða veg, – men nú:
lýs tú mær leið!
Mín trá til heimin stóð, mín sál var stríð,
og hugmóð stórt, – o, gloym ta vándu tíð!
3. Tín hond ei slepti mær, eg veit tað væl,
hon leiðir meg.
Um stíggj og fjall og dal eg ganga skal,
heim komi eg.
Tá nátt er av, um ljósa morguntíð,
tá heilsa mær tey eingla andlit blíð.


text:
Koyrandi í nýggja Hvalbiartunlinum í seinasta lagi i 2022
politikkur28-09-2018 - 14:06 - Jóanis Nielsen
Í fíggjarlógaruppskotinum fyri komandi ár er slóðað fyri, at arbeiðið upp á nýggja Hvalbiartunnilin byrjar komandi ár. Arbeiðið verður liðugt í seinasta lagi í 2022.
“Nýggi Hvalbiartunnilin lýkur øll nútímans krøv til samferðslu og er eitt stjórt framstig fyri borgarar og vinnulív í Hvalba og fyri alla Suðuroynna”, sigur Henrik Old, landsstýrismaður í samferðslumálum.
Verkætlanin er liðugt prosjekterað, og Landsverk bjóðar nú áhugaðum arbeiðstakarum at søkja um undangóðkenning til at geva tilboð upp á høvuðsarbeiðstøkuna, sum verður boðin út seinni í ár.
Nýggi tunnilin verður 2.540 metrar langur, og landsvegur verður gjørdur frá tunnilsmunnanum Trongisvágsmegin til verandi landsveg í Trongisvági. Landsvegur verður somuleiðis gjørdur frá tunnilsmunnanum Hvalbiarmegin til Nesveg tætt við brúnna um Kjógvavatn.
Nýggj íbinding út í Nes skal eisini gerast. Samlaða nýggja vegalongdin verður umleið 3.480 metrar.
Verandi Hvalbiartunnil, sum var liðugur í 1963, er elsti tunnil í Føroyum. Hann er 1.450 metrar til longdar og einsporaður við víkiplássum.


text:
SuppuSunnudagur er her!!
Áhh, ein fer ongantíð skeivur við einari góðari karrysuppu.
Tilfar til 2 persónar
2 hósnarungabringur
1 stóra purru
4 gularøtur
5 dl vatn + hósnarunga bótarmola
2 spsk karry
2,5 dl róma
salt, pipar og chili
Arbeiðsháttur
Sker hósnarungabringurnar í smáar bitar og steik teir saman við karry og olju í grýtuni. Skrella og sker gularøturnar í tunnar skivar og vaska og sker purrurnar í tunnar ringar. Koyr nú grønmetið í grýtuna saman við hósnarunganum, og legg vatnið og bótarmolan afturat. Lat nú kóka í áleið 20 minuttir. Til seinast koyrir tú róman í og smakkar til við kryddaríum.
Borðreið við heimabakaðum breyði.
Vælgagnist.
M&K


text:
Tormod Haugen
Tormod Haugen er norskur rithøvundur, føddur 12. mai 1945 í Trysil.
Hann las týskt, listsøgu og bókmentavísind á Universitetinum í Oslo og gav fyrstu bók sína út í 1973.
Á føroyskum hava vit Náttfuglarnar og Joakim, sum forlagið Dropin hevur givið út.
Hann er kendur fyri at duga ótrúliga væl við máli; tað lágmælta intensa málið og knappi, tætti stílur skapar veruleikan um til skaldsøgulist.
Hann er fyrsti barnabókarithøvundur, sum hevur verið í uppskoti til Norðurlendsku Bókmentavirðislønina og hann hevur dugað sera væl at fylgt við og fornýggja seg í skriving sínari. tá ið Skriker fra jungelen kom út í 1989 varð bókin søgd at vera fyrsta postmodernistiska barnabók í Noregi.
Útgávur:
1986 Joakim
Heiður:
1975 Kulturdepartementets pris fyri Náttarfuglarnar
1979 Norsk Litteraturkritikerprisen fyri Joakim
1979 Barnebibliotekarprisen fyri Joakim
1979 Deutsche Jugendbuch Preis fyri Náttarfuglarnir
1986 Nordisk Skolebibliotekarforenings Børnebogspris
1990 H. C. Andersen Prisen


text:
Tíðindaskriv
10.04.2018 - 11:49
Mentan > Heilsa & Umhvørvi > Matur
Flestu føroyingar eiga nóg mikið av mati inni til umleið tríggjar vikur. Tó verður nærum alt frískt grønmeti innflutt. Hvat gera vit, um skipini ikki sigla, og flogførini ikki lenda í longri tíðarskeið? Hvussu kunnu føroyingar sjálvir framleiða meira mat, so Føroyar gerast meira sjálvbjargnar?Almennu Føroyar hava onga tilbúgvingarætlan fyri landið, hvørki viðvíkur mat ella heilivág. Sambært spurnakanning hjá Fróðskaparsetri Føroya, eiga flestu føroyingar mat heima til tríggjar vikur, men mestsum einki av hesum er grønmeti.Matveitingartrygd ella tilfeingi verður ovast á breddanum í Umhvørvisvikuni, sum Tórshavnar kommuna skipar fyri í døgunum 5. til 9. mai. Eins og undanfarin ár verður eitt nú áhugavert evniskvøld í Reinsarínum.Nógv onnur tiltøk eru eisini í Umhvørvisvikuni. Plantumarknaður verður í miðbýnum, og afturvendandi tiltakið "Plantið eitt træ", við møguleika fyri at ogna sær gagnplantur, verður somuleiðis í Umhvørvisvikuni. Skipað verður eisini fyri ymsum túrum og verkstovum.Umhvørvisdeildin hjá Tórshavnar kommunu og Visit Tórshavn samskipa Umhvørvisvikuna. Tit eru vælkomin at venda tykkum til Visit Tórshavn á tlf. 30 24 25 við spurningum. Nærri útgreinað skrá kemur seinni.
Visit Torshavn


text:
Sunnudagsskúli verður aftur í morgin kl. 14.00. Tá fara vit at hoyra meira úr Faðir Vár, og hvat Katekismus sigur um tað. Bønin hesaferð er “verði vilji tín”. Øll eruLes meira
Lega í missiónshúsinum.
Í kvøld og morgin er lega í missiónshúsinum. Tað eru tey ungu sum skipa fyri eini legur. Legan byrjaði í kvøld og endar við ungdómsmøti kl. 20.00 í annaðkvøld. TeyLes meira
Bíbliutími í kvøld
Bønarløta og bíbliutími verða í kvøld. Bønarløtan byrjar kl. 19.30 og bíbliutímin kl. 20.00. Í kvøld verður tað Hans Jákup Hansen sum kemur at hava bíbliutíman. Øll eru hjartaliga vælkomin.
Útimissiónsbarnaringur byrja aftur
Nú byrjar Útimissiónsbarnaringurin aftur, eftir summarsteðgin. Vit byrja í morgin kl. 17.30 og halda á til áleið kl. 19.00. Vit samlast fyrst í salinum, har vit hoyra Guðs orð ogLes meira
Bindimøti byrjar aftur.
Nú byrjar bindimøti ella Sjómanskvinnuringurin aftur, eftir summarsteðgin. Vit byrja kl. 20.00 og halda á til áleið kl. 22.00. Vit hugna okkum saman, við stokkum í hond, so hoyra vitLes meira
Eingin sunnudagsskúli men møti í morgin
Í morgin er aftur sunnudagur. Familjuguðstænasta er í Fríðrikskirkjuni kl. 11.00. Tí verður eingin sunnudagsskúli kl. 14.00, í morgin. Møti verður kl. 18.00. Á møtinum kemur Alfred Olsen at boðaLes meira
Bønarløta og bíbliutími
Bønarløta og bíbliutími verða í annaðkvøld. Bønarløtan byrjar kl. 19.30 og bíbliutímin kl. 20.00. Í annaðkvøld verður tað Hildugunn Steinhólm, sum kemur at hava bíbliutíman. Øll eru hjartaliga vælkomin.
Sunnudsgsskúli og møti í morgin
Sunnudagsskúlin byrjar kl. 14.00. Í morgin fara vit at hoyra um Guðs navn. Guðs navn er heilagt, hvat merkir tað? Tað fara vit at hoyra nærri um á sunnudagsskúlanum íLes meira
Bíbliutími í annaðkvøld
Bønarløta og bíbliutími verða í annaðkvøld. Bønarløtan byrjar kl. 19.30 og bíbliutímin kl. 20.00. Í annaðkvøld verður tað Jaspur Langaard sum hevur bíbliutíman. Øll eru hjartaliga vælkomin.
Sunnudagsskúli og møti í morgin
Sunnudagsskúlin byrjar kl. 14.00. Í morgin fara vit at hoyra um eina einkju sum bara átti ein son, og hesin sonur hennara doyði. Men so fara vit at hoyra umLes meira
Bønarløta og bíbliutími í annaðkvøld
Bønarløtan byrjar kl. 19.30 og bíbliutímin kl. 20.00. Í annaðkvøld verður tað Marjan K. Nielsen sum kemur at hava bíbliutíman. Øll eru hjartaliga vælkomin.
Familjumøti; eingin sunnudagsskúli
Í morgin verður Familjumøti kl. 17.00. Á Familjumøtinum fara vit at hoyra úr Bíbliuni sum Jaspur Langaard kemur at greiða okkum frá, vit fara at hava eina spurnarkapping, og so faraLes meira


text:
Býráðsfundur 29. juni 2017 Kl. 17.00
Býráðslimir: Tórbjørn Jacobsen, Helgi Lamhauge Petersen, Hans Jákup Johannesen, Etly Nord Højgaard, Kári Egholm Jacobsen, Jonnhild Reynholdsdóttir, Jóhan Vest, Kristian Gaardbo og Selinda í Heiðunum
Ikki møttir: Terje B. Vestergaard, Jonhard Danielsen
71/17: Sersamtykt fyri Blikagøtu í Runavík/Saltangará.
Ósbjørn Jacobsen, ark., hevur gjørt skitsuuppskot til útstykkingina við blikagøtu, soleiðis at sum mest fæst burturúr lendinum.
Tekniska deild mælir til at taka undir við skitsuuppskotinum og at arbeiða víðari við projektering og at gera sersamtykt fyri økið.
-Byggi- og býarskipanarnevndin mælir til at taka undir við tilmælinum frá Teknisku deild.
-Býráðið hevur á fundi 29/6-2017 samtykt at taka undir við tilmælinum frá Byggi- og býarskipanarnevndini.
72/17: Broyting av býarplaninum í Saltangará.
Møgulig broyting ásetingunum fyri økið ímillum Grannatún og vegin á Heygnum í Saltangará.
Tekniska deild mælir til at økið verður verður broytt frá C8-øki (Almenn endamál) til B-øki (Bústaðarendamál) og mælir frá at binda Grannatún saman við Traðarveg.
-Byggi- og býarskipanarnevndin mælir til at taka undir við tilmælinum frá Teknisku deild. Eisini varð samtykt at frámatrikulera vegin á Líknargøtu og at Tekniska deild arbeiðir við uppskoti til møguliga bygging av raðhúsum oman fyri vegin á Líknargøtu.
-Býráðið hevur á fundi 29/6-2017 samtykt at taka undir við tilmælinum frá Byggi- og býarskipanarnevndini.
73/17: Broyting av ásetingini í byggisamtyktini fyri neystaøki.
Tekniska deild mælir til at ásetingin í byggisamtyktini fyri D-neystaøkini verður broytt soleiðis: at tað ber til at innrætta frítiðarbústað omaná neyst har tað verður mett ráðiligt og treytað av, at møguleiki er at binda í góðkenda kloakk og at niðara hæddin verður varðveidd sum neyst. Eigarin av neystinum rindar allar útreiðslir í sambandi við íbinding í góðkenda kloakk. Tað er ikki loyvt at hava fastan bústað í neystaøkjum.
-Byggi- og býarskipanarnevndin mælir til at taka undir við tilmælinum frá Teknisku deild.
-Býráðið hevur á fundi 29/6-2017 samtykt at taka undir við tilmælinum frá Byggi- og býarskipanarnevndini.
74/17: Frábýti av grundstykki á Glyvrum
Eigararnir av matr. nr. 131 á Glyvrum søkja um at fáa frábýtt uml. 660 m2 burtur av grundstykki teirra, niðan móti ætlaðu leingingina av Hjallavegi. Grundstykkið er 1.382 m2 til støddar.
Tekniska deild mælir til at ganga umsóknini ámøti.
-Byggi- og býarskipanarnevndin mælir til at taka undir við tilmælinum frá Teknisku deild.
-Býráðið hevur á fundi 29/6-2017 samtykt at taka undir við tilmælinum frá Byggi- og býarskipanarnevndini.
75/17: Framhald Lygnisvegi í Søldarfirði
Kommunan eigur 8 grundstykkir við Lygnesveg í Søldarfirði, sum vegur ikki er til.
Tekniska deild mælir til at seta arbeiði í gongd at projekta framhald av Lygnesvegi í Søldarfirði.
-Byggi- og býarskipanarnevndin mælir til at taka undir við tilmælinum frá Teknisku deild.
-Býráðið hevur á fundi 29/6-2017 samtykt at taka undir við tilmælinum frá Byggi- og býarskipanarnevndini.
76/17: Tilbúgvingarætlan fyri Nes- Sjóvar- og Runavíkar kommunu
Tilbúgvingarnevndin fyri SKS hevur góðkent uppskotið til Tilbúgvingarætlan fyri Nes- Sjóvar og Runavíkar kommunum og mælir bý- og bygdaráðunum í samstarvinum um at samtykkja Tilbúgvingarætlanina.
-Býráðið hevur á fundi 29/6-2017 samtykt at taka undir við tilmælinum frá Teknisku nevnd, við teirri broyting at ásetingin í § 11 um uppsagnartreytir verður broytt.
77/17: Ítróttarstuðulin 2017
Mentanarnevndin mælir til at útluta ítróttarstuðulin eftir samlaðum útreiðslum, limatali og hølisútreiðslum soleiðis um skotið er upp.
Eisini mælir til, at feløgini, fyri at fáa stuðul 2018, skulu lata kommununi limayvirlit.
-Býráðið hevur á fundi 29/6-2017 samtykt at taka undir við tilmælinum frá Mentanarnevndini.
78/17: Hølisviðurskifti til fjórða kommunulæknan á Heilsumiðstøðini í Runavík
Heilsutrygd spyr um Kommunurnar við Skálafjørðin eru sinnaðar at útvega umstøður til tann 4. kommunulæknan í Skálafjaðrar læknadømi.
Stórur tørvur er á at uppnormera til 4 kommunulæknar við Skálafjarðar læknadømi og mælir Sosiala deild til, at arbeitt verður fram í móti at útvega høli til uppnormeringina við tí fyri eyga, at fáa fjórða kommunulæknan í starv sum skjótast.
-Trivnaðarnevndin mælir til at taka undir við tilmælinum frá Sosialu deild.
-Býráðið hevur á fundi 29/6-2017 samtykt at taka undir við tilmælinum frá Trivnaðarnevndini.
79/17: Stýrið fyri Missiónshúsið í Rituvik søkir stuðul til alternativa orkuloysn
-Vísandi til løgfrøðiligt upprit í øðrum máli av sama slag, mælir fíggjarnevndin frá at veita stuðul til hesa verkætlan.
-Býráðið hevur á fundi 29/6-2017 samtykt at taka undir við tilmælinum fíggjarnevndini.
80/17: Grundstykkjaprísur í ávís grundstykkir, sum hava staðið á sølulista í longri tíð
Umsitingin hevur gjørt yvirlit yvir grundstykkir, sum hava staðið til sølu í áravís, men áhugin at keypa hevur ikki verið til staðar. Talan er um 30 grundstykkir.
-Fíggjarnevndin mælir til at prísurin fyri hesi stykkini verður ásettur til 90,- kr m2.
-Býráðið hevur á fundi 29/6-2017 samtykt at taka undir við tilmælinum frá fíggjarnevndini.
81/17: Stuðul til vinarbýin hjá Runavíkar kommunu Uummannap í sambandi við flóðaldu
Fíggjarnevndin mælir til at veita 200.000 kr í stuðul til bygdina Nuugaatsiaq, sum liggur í Uummannaq fjørðinum og mælir býráðnum til at veita eykajáttan.
-Býráðið hevur á fundi 29/6-2017 samtykt at taka undir við tilmælinum frá fíggjarnevndini.


text:
Arbeiðsbólkur skal gera krabbameinsætlan fyri Føroyar
Hjálp okkum at hjálpa: Tú kanst gera mun!
Tilboð til børn hjá foreldrum við krabbameini
Kosmiskt kort við mynd eftir Tróndi Paturssyni
Neistin og høvuðsstuðlar stuðla Krabbameinsfelagið
Ljósareyða sloyfan designað í Føroyum til átakið í ár
Felagið kannar tørvin hjá krabbameinssjúklingum
Stuðla bróstunum: Blusan við ljósareyðu sloyfuni
Føroya Felag móti Krabbameini varpar aftur í ár ljós bróstkrabba
Koppseta ímóti lívmóðurhálskrabba í Føroyum
Um kanningina: At liva við krabbameini
Tað hevur stóran týdning, at eisini roykjarar eta nógva frukt
Skeið í andlitsrøkt
VILT TÚ TAKA LUT Í KANNING ?
Summarútferð í august
TIVOLI-túrur í november
Norðurlendsk stomifeløg á ráðstevnu í Føroyum
Tiltak fyri sysktin at krabbameinsjúklingum
Norðurlendskur stomifundur og hugnaløta 7. juni 2007


text:
Samanseting av formansskapinum og føstu nevndunum hjá Tvøroyrar býráð sær út sum niðanfyri skrivað pr. 31. januar 2018:
Formansskapur
Kristin Michelsen, borgarstjóri. Anita Vibergsdóttir, varaborgarstjóri.
Fíggjarnevndin er samansett við hesum fólkum:
Fastur limur / (tiltakslimur)
Kristin Michelsen, borgarstjóri / (Anita Vibergsdóttir). Kristin Michelsen er í starvinum sum borgarstjóri sambært kommunustýrislógini føddur formaður í fíggjarnevndini.
Bjarni Hammer / (Súsanna Bertholdsen)
Vinnu- og havnanevndin er samansett við hesum fólkum:
Fastur limur / (tiltakslimur)
Bogi Johannesen, formaður / (Bjarni Hammer)
Súsanna Bertholdsen, næstforkvinna /(Kristina Roest)
Alvi Mortensen / (Anita Vibergsdóttir)
Mentanarnevndin er samansett við hesum fólkum:
Fastur limur / (tiltakslimur)
Súsanna Bertholdsen, forkvinna / (Bogi Johannesen)
Bjarni Hammer, næstformaður / (Kristina Roest)
Anita Vibergsdóttir / (Alvi Mortensen)
Trivnaðar- og umhvørvisnevnd er samansett við hesum fólkum:
Fastur limur / (tiltakslimur)
Bjarni Hammer, formaður / (Kristina Roest)
Bogi Johannesen, næstformaður / (Súsanna Bertholdsen)
Alvi Mortensen / (Anita Vibergsdóttir)
Sosiala nevnd er samansett við hesum fólkum:
Fastur limur / (tiltakslimur)
Súsanna Bertholdsen, forkvinna / (Bjarni Hammer)
Bogi Johannesen, næstformaður / (Kristina Roest)
Anita Vibergsdóttir / (Alvi Mortensen)
Tekniska nevnd er samansett við hesum fólkum:
Fastur limur / (tiltakslimur)
Bjarni Hammer, formaður / (Bogi Johannesen)
Kristina Roest, næstforkvinna / (Súsanna Bertholdsen)
Alvi Mortensen / (Anita Vibergsdóttir)


text:
7. apríl 2014Nr. 23
Kunngerð um fakligan førleika hjá lærarum í gymnasialu miðnámsútbúgvingunum
Við heimild í § 17, stk. 6 í løgtingslóg nr. 62 frá 15. mai 2012 um gymnasialar útbúgvingar, verður ásett:
Endamál
§ 1. Til tess, at undirvísingin í einari lærugrein kann fara fram sambært krøvunum í námsætlanunum, er yvirskipaða treytin, at lærarin hevur fullan fakligan førleika t.e., at hann hevur eitt breitt fakligt, háttalagsbundið og vísindaligt støði í teimum lærugreinum, hann undirvísir í.
Fakligur førleiki
§ 2. Tá ið leiðari útbúgvingarstovnsins setir lærara í starv, skal hann meta um og gera av, um lærarin hevur fakligan førleika.
Stk. 2. Fakligur førleiki í gymnasialu miðnámsútbúgvingunum er treytaður av, at lærarin hevur lokið kandidat- ella masterútbúgving frá fróðskaparsetri ella øðrum akademiskum útbúgvingarstovni í einari ella fleiri lærugreinum í gymnasialu lærugreinarøðini. Kandidat- ella masterstig vil siga í minsta lagi 300 ECTS.
Stk. 3. Um lærari ikki hevur lokið hesa útbúgving, kann fakligur førleiki eisini verða góðkendur, um lærarin á annan hátt hevur útvegað sær førleikarnar, sum eru nærri lýstar í rundskriv sambært § 3, stk. 1.
Stk. 4. Í teimum tøkniligu lærugreinunum, sum eru tøkni, tøknifrøði, kunningartøkni og vallærugreinar innan sama øki, og í teim búskaparligu lærugreinunum, sum eru virkisbúskapur, sølubúskapur og vallærugreinar innan hesi øki, kann neyðugur fakligur førleiki eisini verða fingin til vega, við eini samanseting av loknari hægri útbúgving, meiri enn bachelor, frá verkfrøðiháskúla, handilsháskúla ella fróðskaparsetri og skjalprógvaðum førleikagevandi arbeiði ella skjalprógvaðari uppstigandi eftirútbúgving, sum samanlagt svara til førleikarnar sum eru nærri lýstar í rundskriv sambært § 3, stk. 1.
Stk. 5 Umframt málsligan førleika í høvuðsmálinum í undirvísingini skal lærarin:
1) hava hollan fakliga førleika innan kjarna- og ískoytisøkini, innan grundleggjandi ástøði, og arbeiðshættir,
2) hava fakligan førleika innan nær skyld stuðulsfak,
3) hava royndir í at nýta fakligar hjálparmiðlar, eitt nú tíðarhóskandi KT-nýtslu,
4) vera førur fyri at gera fakligar metingar av undirvísingartilfari.
§ 3. Krøvini til fakligan førleika verða nærri lýst í rundskrivi.
Stk. 2. Í lærugreinunum føroyskum, oljufrøði, tilfeingi og tilfeingisfrøði verða føroyskar leiðreglur gjørdar.
Stk. 3. Annars verða donsku leiðreglurnar nýttar, í samsvari við samstarvsavtalu millum Mentamálaráðið og Undervisningsministeriet.
§ 4. Henda kunngerð kemur í gildi dagin eftir, at hon er kunngjørd.
Mentamálaráðið, 7. apríl 2014
Bjørn Kalsø (sign.)
landsstýrismaður
/ Poul Geert Hansen (sign.)


text:
Darth Vader
Seingjarklæðir frá Snurk
Mega kul hvít Snurk seingjarklæðir, við einum stórum prentið av Darth Vader.
Við hesum smarta seingjarsettinum, kanst tú gera teg um til Darth Vader um náttina, og droyma teg út í stjørnuskipanina.
Seingjarklæðini eru eitt dýnuvár og eitt koddavár. Man letur dýnuvárið aftur í botninum, við einum snarlásið. Og koddavárið hevur eina smarta lagdar afturlating. Tað er gjørt úr einum lekkrum og bleytum toyði, sum bjóðar til ein deiligan blund.
Snurk seingjarklæðini eru tódnaði frammanundan tey eru prentaði, so at tey áhaldandi passa á dýnuna eftir vask. Seingjarklæðini kunnu vaskast á 40 gradum og kunnu í turkitrumlu.
Mát:
- Koddavár: 60x63 cm
- Dýnuvár: 140x200 cm
Gjørt úr: 100% bummull
Oekotex 100 certificeret


text:
Wednesday, January 21, 2015
Hurlivas á grynnuni: Gloyma vinnuligan veruleika
Skeivar samanberingar av føroyskum fiskireiðaríum við danskar stórfyritøkur, skrønur um ‘íslandssjúku’ og illa duld kravboð um at føroysk virkir ikki mugu vaksa seg sterk til at kappast á altjóða marknaðum — kjak í miðlum ørkymlar.
Nýliga hevur nógv verið talað í heimligum miðlum um at fyritøkur í tí føroysku fiskivinnuni hava ov stóran vinning, at tilfeingisrentan av ogn fólksins fer í privatar lummar hjá einum “fámannaveldi” og at sosialur ójavni av hesum er vorðin ella er við at gerast ein ótolandi trupulleiki. Hendan blanding av einari frásøgn hevur ikki minst verið bygd upp gjøgnum tíðindamiðlarnar hjá KvF og Miðlahúsinum, við búskaparfrøðingunum Jóannes Jacobsen og Kára Petersen sum leiðandi autoritetum og nú í seinastuni eisini við fiskifrøðinginum Kjartan Hoydal á pallinum. Flestu føroysku journalistar tykjast hava kíkað blandingina uttan so mikið sum at seta ein kritiskan spurning, hvat ið má sigast at vera undrunarvert, serliga tá hugsað verður um at frásøgnin hevur fleiri leysir endar.
Her skal ikki sum so takast dagar ímillum júst hvør ið hevur sagt hvat, men heldur viðmerkjast og greinast út frá tí heildarligu mynd sum meir ella minni hevur verið undir uppsigling í seinastuni.
Fyri mong ljóðar tað uttan iva sannførandi tá víst verður til “stættarmun” og sosialan ójavnað — hvør ynskir ikki at samfelagið skal vera so rættvíst innrættað sum møguligt? Ein av trupulleikunum við hesum vinkli er kortini at Føroyar hevur lutfalsliga sera lítlan stættarmun, samanborið við onnur lond. Tó eru vit eftir øllum at døma serfrøðingar í at vevja alment, privat, vinnuligt og samfelagsligt saman í orðaskifti sum melur av ymsum ættum. Eitt so pikkulítið samfelag hevur sínar fyrimunir og vansar. Eitt er at fólk sum varða av almennari umsiting kunnu rokna við at fáa síni privatu viðurskifti so ella so drigin upp í kjak av øllum hugsandi slag; eitt annað er at vinningur hjá fyritøkum beinleiðis ella óbeinleiðis verður samanborin við inntøku hjá lønmóttakarum. Undir slíkum umstøðum har øll so at siga kenna øll kann tað vera torført at seta hóskandi mark millum ymiskar leiklutir og funktiónir sum fólk, myndugleikar, virkir og stovnar skulu hava, hvat ið eisini kann vera við til at ørkymla og elva til rundvelting í orðaskiftinum.
Neyvan altíð jól
Hvør hevur ikki hoyrt onkran illneitast um vinnulívsmannin sum man tjena øgiligt tá hann kann byggja skip ella virki fyri so nógvar milliónir! Samstundis gloyma vit at tað gevur ikki meining at samanbera peningaupphæddir í umfatandi vinnuligum virksemi, bara soleiðis uttan víðari, við tær hjá løntakarum. Um vinnulívsmaðurin vísir seg at hava góða privata inntøku av sínum virksemi? Har koma vit skjótt inn á tað politiska; men samanberingin er í dagsins lutfalsliga væl javnaða samfelag ofta órímilig — skal tað ikki loysa seg at reka vinnuligt virksemi og fáa avlop í raksturin?
Ikki tí, tað er uttan iva av góðum grundum at tann politiski myndugleikin í løtuni fyrireikar nýggja lóg um vinnuligan fiskiskap. Júst hvat ið fer at vísa seg í so máta er enn ein opin spurningur.
Ein annar spurningur er um fyritøkur í tí føroysku fiskivinnuni hava ov høgan vinning í mun til fyritøkur í øðrum londum. Í kjakinum hevur hetta annars figurerað sum eitt faktum í seinastuni, hóast fyribils tøl fyri 2014 vísa at tað samlaða avlopið hjá teimum sjey skipunum í uppisjóvarflotanum var ikki meir enn umleið 200 milliónir krónur; tá skulu vit hava í mentu at slík skip kosta einar 200-300 milliónir stykkið at byggja. Er hetta so grúiligur vinningur at tað krevur politiska uppíblanding? Ella vilja vit í praksis seta forboð fyri vinnuligum vøkstri?
Pástandurin um ov stóran vinning byggir sum skilst á eina samanbering við donsk viðurskifti, har tølini verða faldað við hundrað út frá tí at danir eru umleið hundrað ferðir fleiri enn føroyingar; sagt verður eftir hesum leisti at føroysk uppisjóvarreiðarí tjena lutfalsliga meira enn stórfyritøkur sum Maersk og at hetta er skandaløst út um alt mark. Men hendan samanbering er út av lagi misvísandi— eftir hesum eru føroyskar fyritøkur ov stórar longu áðrenn tær eru komnar upp í eina fíggjarliga styrki sum yvirhøvur gevur møguleika fyri at kappast á altjóða marknaðum. Skulu føroyingar kunna reka vinnuligt virksemi á altjóða stigi, so mugu vit eisini hava fyritøkur sum eru fíggjarliga sera sterkar eftir okkara pinkulinga máti. Skulu danir avmarka seg eftir sama leisti so mugu teirra fyritøkur hægst hava ein vinning upp til 1 prosent av tí avlopi sum stórar indiskar fyritøkur megna at fáa. Ein og hvør við grundleggjandi vitan um virkisbúskap og altjóða vinnulív kann bara rista við høvdinum og blunda yvir slíkt mjørkatos.
Úti á marknaðinum kappast vit ikki bara við virkir úr londum sum Danmark við 100 ferðir meira fólki enn vit, men sanniliga eisini við virkir úr londum sum hava millum 10 og 100 ferðir so nógv fólk sum Danmark. Hetta er tann handilsligi veruleikin sum er galdandi, um vit vilja tað ella ikki — og eingin fer at takka okkum fyri at vit ikki loyva okkara fyritøkum at vaksa seg sterkar.
Ofta verður eisini gloymt at fiskur er eitt tilfeingi sum endurnýggjar seg alla tíðina, og at fiskarí er nakað sum verður bygt upp av fiskiveiði — uttan vinnuligan fiskiskap fáast ongar fiskileiðir. Tað liggur drúgv tíð, nógv stríð og stórur váði aftan fyri flestu sólskinssøgur, og søguliga hevur tað ikki verið óvanligt at fiskireiðarar eru farnir av knóranum. At fiskiskapurin í seinastuni hevur eydast væl hjá uppisjóvarskipum og frystitrolarum eigur ikki upp á nakran máta at verða tikið sum nøkur sjálvfylgja ella trygd fyri at hesar vinnur fara altíð at hava jól og góðar dagar.
Hvat vilja vit?
Slagorð um at tilfeingisrentan ikki má fara “í privatar lummar” kanska ljóða lokkandi sjálvsøgd fyri summi; men hvat ið nærri liggur í orðunum tykist ógreitt. Hvar gongur t.d. markið millum intramarginala rentu og tilfeingisrentu, og hvussu neyðugt er tað at geva hesum hugtøkum leiðandi leiklut í fiskivinnu stýring? Teir búskaparfrøðingar sum eru tiknir upp á ráð her, hava teir lisið t.d. regionalbúskap ella virkisbúskap, ella hava teir bara lisið nationalbúskap við støði í amerikanskum viðurskiftum har tey ið sita í samveldisfyrisiting kunnu vera floytandi líkaglað um hvat sum hendir í Detroit ella aðrastaðni og siga bara, “jamen, riggar eitt ikki, so skal nokk okkurt annað koma ístaðin.” So, er master planin “bert” at royta meira burtur av vinninginum hjá fiskivinnuni so teir pengarnir kunnu brúkast til at “fíggja vælferðina” ella kanska heldur til almenna umsiting við meira? Er endamálið at seta pengarnar í ein grunn sum so skal investera í spekulativ virðisbrøv sum vit onga stýring hava við og sum alsamt meira eru merkt av óvissu?
Ella vilja vit heldur lurta eftir teimum ið mæla til at taka vinnuna upp á ráð í slíkum spurningum, so sum samfelagsfrøðingurin Jógvan Mørkøre, ið metir at tilfeingisgjald fæst ikki at virka uttan so at vinnan sjálv hevur leiðandi leiklut í tilgongdini og inntøkan av gjaldinum verður brúkt til vinnumenning?
Her kundi hóskandi eisini verðið spurt: Tey avlop sum hava verið í uppisjóvarvinnuni, høvdu tey yvirhøvur kunnað verið investerað aftur t.d. á Tvøroyri ella í Fuglafirði, samfelagnum og arbeiðsplássum at gagni, um enn meiri pengar høvdu verið tiknir burtur av vinninginum hjá feløgnum? Ella eru slíkar íløgur null verdar sambært teoretikarar sum ongantíð hoyrast fegnast um ítøkilig økisbúskaparlig framstig?
Onkuntíð verður “íslandssjúkan” somuleiðis havd á lofti tá kjakast verður um fíggjarviðurskifti í okkara fiskivinnu, viðhvørt undir heitum sum “yvirkapitalisering” og hvørt av sínum. Aftur her gloyma vit ein grundleggjandi mun á støðuni sum íslendsk fiskireiðarí hava verið í og tað sum vit hava við at gera í Føroyum: Meðan okkara uppisjóvarskip og frystitrolarar sum heild eru væl fyri hvat solvensi viðvíkur og skylda lítið í mun til hvat tey fáa inn, so hava nógv av feløgunum í tí íslendsku fiskivinnuni havt ovurstórar skuldir at dragast við. Tílíkt kann vera avgerandi í tí vinnuliga veruleikanum.
Vit eru vitni til ein veldigan áhuga fyri umfatandi politiskari uppílegging við tí partinum av fiskivinnuni fyri eyga sum fyri tíðina ber seg væl. Hinvegin er verri statt við áhuganum fyri at bøta um korini hjá heimaflotanum, fyri ikki at tala um útróðurin. Hvat vilja vit við hesum?
Tá alt tað er sagt skerst ikki burtur at føroyingar eftirlýsa eina nýskipan á tí vinnupolitiska økinum, ikki minst fyri fiskivinnuna herundir uppisjóvarvinnuna. Har eru fleiri stórir spurningar, frá leiklutinum hjá útlendskum kapitali til reglurnar fyri hvussu fiskirættindi skulu útlutast, bara fyri at nevna tveir spurningar. Meira um hetta seinni.
Nýliga hevur nógv verið talað í heimligum miðlum um at fyritøkur í tí føroysku fiskivinnuni hava ov stóran vinning, at tilfeingisrentan av ogn fólksins fer í privatar lummar hjá einum “fámannaveldi” og at sosialur ójavni av hesum er vorðin ella er við at gerast ein ótolandi trupulleiki. Hendan blanding av einari frásøgn hevur ikki minst verið bygd upp gjøgnum tíðindamiðlarnar hjá KvF og Miðlahúsinum, við búskaparfrøðingunum Jóannes Jacobsen og Kára Petersen sum leiðandi autoritetum og nú í seinastuni eisini við fiskifrøðinginum Kjartan Hoydal á pallinum. Flestu føroysku journalistar tykjast hava kíkað blandingina uttan so mikið sum at seta ein kritiskan spurning, hvat ið má sigast at vera undrunarvert, serliga tá hugsað verður um at frásøgnin hevur fleiri leysir endar.
Her skal ikki sum so takast dagar ímillum júst hvør ið hevur sagt hvat, men heldur viðmerkjast og greinast út frá tí heildarligu mynd sum meir ella minni hevur verið undir uppsigling í seinastuni.
Fyri mong ljóðar tað uttan iva sannførandi tá víst verður til “stættarmun” og sosialan ójavnað — hvør ynskir ikki at samfelagið skal vera so rættvíst innrættað sum møguligt? Ein av trupulleikunum við hesum vinkli er kortini at Føroyar hevur lutfalsliga sera lítlan stættarmun, samanborið við onnur lond. Tó eru vit eftir øllum at døma serfrøðingar í at vevja alment, privat, vinnuligt og samfelagsligt saman í orðaskifti sum melur av ymsum ættum. Eitt so pikkulítið samfelag hevur sínar fyrimunir og vansar. Eitt er at fólk sum varða av almennari umsiting kunnu rokna við at fáa síni privatu viðurskifti so ella so drigin upp í kjak av øllum hugsandi slag; eitt annað er at vinningur hjá fyritøkum beinleiðis ella óbeinleiðis verður samanborin við inntøku hjá lønmóttakarum. Undir slíkum umstøðum har øll so at siga kenna øll kann tað vera torført at seta hóskandi mark millum ymiskar leiklutir og funktiónir sum fólk, myndugleikar, virkir og stovnar skulu hava, hvat ið eisini kann vera við til at ørkymla og elva til rundvelting í orðaskiftinum.
Neyvan altíð jól
Hvør hevur ikki hoyrt onkran illneitast um vinnulívsmannin sum man tjena øgiligt tá hann kann byggja skip ella virki fyri so nógvar milliónir! Samstundis gloyma vit at tað gevur ikki meining at samanbera peningaupphæddir í umfatandi vinnuligum virksemi, bara soleiðis uttan víðari, við tær hjá løntakarum. Um vinnulívsmaðurin vísir seg at hava góða privata inntøku av sínum virksemi? Har koma vit skjótt inn á tað politiska; men samanberingin er í dagsins lutfalsliga væl javnaða samfelag ofta órímilig — skal tað ikki loysa seg at reka vinnuligt virksemi og fáa avlop í raksturin?
Ikki tí, tað er uttan iva av góðum grundum at tann politiski myndugleikin í løtuni fyrireikar nýggja lóg um vinnuligan fiskiskap. Júst hvat ið fer at vísa seg í so máta er enn ein opin spurningur.
Ein annar spurningur er um fyritøkur í tí føroysku fiskivinnuni hava ov høgan vinning í mun til fyritøkur í øðrum londum. Í kjakinum hevur hetta annars figurerað sum eitt faktum í seinastuni, hóast fyribils tøl fyri 2014 vísa at tað samlaða avlopið hjá teimum sjey skipunum í uppisjóvarflotanum var ikki meir enn umleið 200 milliónir krónur; tá skulu vit hava í mentu at slík skip kosta einar 200-300 milliónir stykkið at byggja. Er hetta so grúiligur vinningur at tað krevur politiska uppíblanding? Ella vilja vit í praksis seta forboð fyri vinnuligum vøkstri?
Pástandurin um ov stóran vinning byggir sum skilst á eina samanbering við donsk viðurskifti, har tølini verða faldað við hundrað út frá tí at danir eru umleið hundrað ferðir fleiri enn føroyingar; sagt verður eftir hesum leisti at føroysk uppisjóvarreiðarí tjena lutfalsliga meira enn stórfyritøkur sum Maersk og at hetta er skandaløst út um alt mark. Men hendan samanbering er út av lagi misvísandi— eftir hesum eru føroyskar fyritøkur ov stórar longu áðrenn tær eru komnar upp í eina fíggjarliga styrki sum yvirhøvur gevur møguleika fyri at kappast á altjóða marknaðum. Skulu føroyingar kunna reka vinnuligt virksemi á altjóða stigi, so mugu vit eisini hava fyritøkur sum eru fíggjarliga sera sterkar eftir okkara pinkulinga máti. Skulu danir avmarka seg eftir sama leisti so mugu teirra fyritøkur hægst hava ein vinning upp til 1 prosent av tí avlopi sum stórar indiskar fyritøkur megna at fáa. Ein og hvør við grundleggjandi vitan um virkisbúskap og altjóða vinnulív kann bara rista við høvdinum og blunda yvir slíkt mjørkatos.
Úti á marknaðinum kappast vit ikki bara við virkir úr londum sum Danmark við 100 ferðir meira fólki enn vit, men sanniliga eisini við virkir úr londum sum hava millum 10 og 100 ferðir so nógv fólk sum Danmark. Hetta er tann handilsligi veruleikin sum er galdandi, um vit vilja tað ella ikki — og eingin fer at takka okkum fyri at vit ikki loyva okkara fyritøkum at vaksa seg sterkar.
Ofta verður eisini gloymt at fiskur er eitt tilfeingi sum endurnýggjar seg alla tíðina, og at fiskarí er nakað sum verður bygt upp av fiskiveiði — uttan vinnuligan fiskiskap fáast ongar fiskileiðir. Tað liggur drúgv tíð, nógv stríð og stórur váði aftan fyri flestu sólskinssøgur, og søguliga hevur tað ikki verið óvanligt at fiskireiðarar eru farnir av knóranum. At fiskiskapurin í seinastuni hevur eydast væl hjá uppisjóvarskipum og frystitrolarum eigur ikki upp á nakran máta at verða tikið sum nøkur sjálvfylgja ella trygd fyri at hesar vinnur fara altíð at hava jól og góðar dagar.
Hvat vilja vit?
Slagorð um at tilfeingisrentan ikki má fara “í privatar lummar” kanska ljóða lokkandi sjálvsøgd fyri summi; men hvat ið nærri liggur í orðunum tykist ógreitt. Hvar gongur t.d. markið millum intramarginala rentu og tilfeingisrentu, og hvussu neyðugt er tað at geva hesum hugtøkum leiðandi leiklut í fiskivinnu stýring? Teir búskaparfrøðingar sum eru tiknir upp á ráð her, hava teir lisið t.d. regionalbúskap ella virkisbúskap, ella hava teir bara lisið nationalbúskap við støði í amerikanskum viðurskiftum har tey ið sita í samveldisfyrisiting kunnu vera floytandi líkaglað um hvat sum hendir í Detroit ella aðrastaðni og siga bara, “jamen, riggar eitt ikki, so skal nokk okkurt annað koma ístaðin.” So, er master planin “bert” at royta meira burtur av vinninginum hjá fiskivinnuni so teir pengarnir kunnu brúkast til at “fíggja vælferðina” ella kanska heldur til almenna umsiting við meira? Er endamálið at seta pengarnar í ein grunn sum so skal investera í spekulativ virðisbrøv sum vit onga stýring hava við og sum alsamt meira eru merkt av óvissu?
Ella vilja vit heldur lurta eftir teimum ið mæla til at taka vinnuna upp á ráð í slíkum spurningum, so sum samfelagsfrøðingurin Jógvan Mørkøre, ið metir at tilfeingisgjald fæst ikki at virka uttan so at vinnan sjálv hevur leiðandi leiklut í tilgongdini og inntøkan av gjaldinum verður brúkt til vinnumenning?
Her kundi hóskandi eisini verðið spurt: Tey avlop sum hava verið í uppisjóvarvinnuni, høvdu tey yvirhøvur kunnað verið investerað aftur t.d. á Tvøroyri ella í Fuglafirði, samfelagnum og arbeiðsplássum at gagni, um enn meiri pengar høvdu verið tiknir burtur av vinninginum hjá feløgnum? Ella eru slíkar íløgur null verdar sambært teoretikarar sum ongantíð hoyrast fegnast um ítøkilig økisbúskaparlig framstig?
Onkuntíð verður “íslandssjúkan” somuleiðis havd á lofti tá kjakast verður um fíggjarviðurskifti í okkara fiskivinnu, viðhvørt undir heitum sum “yvirkapitalisering” og hvørt av sínum. Aftur her gloyma vit ein grundleggjandi mun á støðuni sum íslendsk fiskireiðarí hava verið í og tað sum vit hava við at gera í Føroyum: Meðan okkara uppisjóvarskip og frystitrolarar sum heild eru væl fyri hvat solvensi viðvíkur og skylda lítið í mun til hvat tey fáa inn, so hava nógv av feløgunum í tí íslendsku fiskivinnuni havt ovurstórar skuldir at dragast við. Tílíkt kann vera avgerandi í tí vinnuliga veruleikanum.
Vit eru vitni til ein veldigan áhuga fyri umfatandi politiskari uppílegging við tí partinum av fiskivinnuni fyri eyga sum fyri tíðina ber seg væl. Hinvegin er verri statt við áhuganum fyri at bøta um korini hjá heimaflotanum, fyri ikki at tala um útróðurin. Hvat vilja vit við hesum?
Tá alt tað er sagt skerst ikki burtur at føroyingar eftirlýsa eina nýskipan á tí vinnupolitiska økinum, ikki minst fyri fiskivinnuna herundir uppisjóvarvinnuna. Har eru fleiri stórir spurningar, frá leiklutinum hjá útlendskum kapitali til reglurnar fyri hvussu fiskirættindi skulu útlutast, bara fyri at nevna tveir spurningar. Meira um hetta seinni.
Subscribe to: Post Comments (Atom)


text:
Støðgið skilaleysum íløgum
Samferðsluíløgur eru gjørdar, so at borgarin sum skjótast røkkur hægri tænastustigi á sjúkrahúsum, skúlum, keypsskálum, havnaløgum og flogvølli.
Nýggjasta átakið sæst nú vera at gera undirsjóvartunnil við yvirdimensioneraðum havnaløgum í hvørjum enda av tunlinum.
Fleiri halda aðra íløguna vera skilaleysa, men at gera báðar undir liðini hvør á aðrari við undirsjóarsambandið er tann reini ørskapur.
Tað kann bara vera eitt samfelag, sum hevur so ovurstórt yvirskot í búskapinum, at tað ikki veit , hvat tað skal gera við peningin, ið vassar á so djúpum vatni.
Vit hava fyrr harmast um mió. kr. stórar íløgur á hvørjum tanga. Nú vit telja tær í mia.kr. er skaðin tað størri.
Ein meginorsøkin til, at javnvág ikki fæst á búskapinum er, at Føroyar halda seg hava ráð til tvinni miðstaðarøki við somu funktiónum.
Vit heita tí inniliga á samgonguna um at ýta av av nýggjum, sleppa búskaparliga ovfarakætinum, ið verið hevur og raðfesta fíggjarorkuna soleiðis, at vit strika parallellar íløgur og rakstur av hesum til gagns fyri samlaða samfelagsbúskapin.
Vinarligar heilsanir
Eldra Tjóðveldi, 16. okt. 2015.
Sigmundur Poulsen, Sandvík
Elisabeth Myllhamar, Skálavík
Hergeir Nielsen, Vági


text:
Størri samskifti við borgararnar
Eitt livandi kommunalt fólkaræði krevur meiri luttøku frá borgarunum enn bara at fara á val fjórða hvørt ár.
Kommunustýrið er nær við og umsitur tær uppgávur, borgararnir eru mest áhugaðir í.
Hetta gevur borgarunum góðar møguleikar til aktivt at fylgja við og siga sína meining.
Fyrimunurin við kommunustýrinum er politiski nærleikin.
Kommunala fólkaræðið kann geva borgarunum møguleikar fyri eini virknari luttøku og ikki bert at velja millum politisku flokkarnar og valevnini.
Opinleiki er ein avgerandi fortreyt fyri hesum.
Avbjóðingarnar og trupulleikarnir hjá kommununi skulu leggjast opið fram.
Hvat eru stóru avbjóðingarnar? Hvørjum trupulleikum arbeiðir kommunan við í løtuni? Hvørji hugskot hava politikararnir? Hvørjar avgerðir taka teir, og hví?
Lætt atkomiligt
Tað skal vera lætt atkomiligt hjá einstaka borgaranum at fáa upplýsingar um tey kommunalu viðurskiftini, hann er áhugaður í.
Uttan mun til, um talan er um eitt mál, sum embætisfólk og politikarar halda vera týdningarleyst.
Í einum fólkaræðisligum samfelag finnast ikki myndugleikar, ið hava rætt til at gera av, hvat borgararnir skulu hava áhuga fyri.
Tað sama er galdandi mótvegis fjølmiðlunum.
Dagsskráir skulu vera almennar, so tann uppmerksami borgarin og fjølmiðlarnir kunnu taka einstøk mál til viðgerðar.
Men langar dagsskráir eru ikki tað mest stimbrandi fyri almennum kjaki. Politikkur kann gerast meiri spennandi við at taka einstøk mál ella evni upp til umrøðu.
Tað týdningarmesta er, at bæði ítøkiligir trupulleikar og prinsipp verða tikin fram, at borgararnir kunnu uppliva engageraðar politikarar, og at borgararnir sleppa til orðanna og verða hoyrdir.
Nýggir kjakhættir
Vanligir borgarafundir kunnu enn savna nógvar áhoyrarar, um evnið hevur týdning fyri teirra gerandisdag.
Men ikki øll evni fáa fólk av húsum. Tí er umráðandi at hugsa um nýggjar kjakhættir.
Og her eiga møguleikarnir við alnótini at verða gagnnýttir. Politikarar kunnu t.d. heita á borgararnar um at koma við viðmerkingum til viðurskifti, teir hava serligan áhuga fyri ella innlit í.
Kommunustýrið er ein týdningarmikil politiskur pallur.
Tó eru fundir við eini langari røð av málum ikki altíð serliga stimbrandi. Tvørturímóti kunnu teir vera beinleiðis svøvnligir, um flestu málini verða avgjørd uttan orðaskifti, tí alt er avgreitt frammanundan á afturlatnum nevndarfundum.
Hetta kann gerast øðrvísi.
Týdningarmikil mál kunnu t.d. fáa tvær viðgerðir í kommunustýrinum, har tann fyrra verður brúkt til at fáa prinsipiell sjónarmið fram og seinna til at taka avgerð.
Eisini kann meiri opinleiki skapast um viðgerðina í sjálvum nevndunum.
Skulu tæna borgarunum
Almenningurin skal ikki bíða til avgerðin er tikin. Tað endar ofta við almennum álopum og verjurøðum.
Betri er við konstruktivum orðaskiftum, áðrenn avgerðir verða tiknar. Tess fyrr, tess betri.
Politikararnir mugu tryggja, at bæði teir sjálvir og almenningurin fáa upplýsingar um týdningarmikil mál, ið eru á veg.
Í hesum sambandi eiga politikararnir at krevja, at starvsfólk í umsitingini umframt at lýsa trupulleikarnar eisini leggja alternativar loysnir fram.
Politikarar og embætisfólk eiga ikki at gloyma, at tey eru sett í verðina til at tæna borgarunum – og ikki øvugt.
Tjóðveldi fer í næstu setu at leggja doyin á at fáa meiri opinleika og gjøgnumskygni á Vaglinum.
Leivur Hansen,
Býráðsvalevni á Lista E


text:
2017
2017 (MMXVII) var eitt vanligt ár, ið byrjaði á sunnudegi eftir tí gregorianska kalendaranum, ár 2017 eftir Kristi føðing, 17. ár í triðja ártúsund, 17. ár í 21. øld, og 8. ár í 2010-árunum.
Innihaldsyvirlit
Hendingar[rætta | rætta wikitekst]
Januar[rætta | rætta wikitekst]
- 20. januar - Donald Trump verður svorin inn sum 45. forseti USA.
- 21. januar - Milliónir mans savnast til kvinnugongur runt heimin í mótmæli móti innsetan Donald Trumps sum forseta dagin fyri. 420 gongur verða skrásettar í USA, og 168 aðrar runt um í heiminum. Hetta gjørdist tí tann størsta mótmælistiltak í amerikanskari og og nýggjari heimstíð.
Februar[rætta | rætta wikitekst]
Mars[rætta | rætta wikitekst]
- 10. mars - FN ávarar at heimurin berst við størstu hungursneyð síðan seinna heimsbardaga. 20 milliónir mans eru í vanda fyri at doyggja av hungursneyð í Jemen, Somalia, Suðursudan og Nigeria.
- 20. mars - Eik Banki skiftir navn til Betri Banki.
- 29. mars - Stóra Bretland byrjar Brexit samráðingarnar, sum skula føra við sær at ríkið gongur úr Evropeiska Samveldinum.
Apríl[rætta | rætta wikitekst]
- ...
Mai[rætta | rætta wikitekst]
- 22. mai - Yvirgangsatsókn á eini Ariana Grande konsert í Manchester, hevur við sær at 22 lata lív og yvir 500 verða særd.
Juni[rætta | rætta wikitekst]
- 1. juni - USA tekur seg úr altjóða klimasáttmálanum.
- 3. juni - Islamst yvirgangsálop á London Bridge hevur við sær at 8 lata lív og 48 verða særd í Bretlandi.
- 7. juni - Tvær yvirgangsatsóknir verða samstundis í Tehran, ein í tinginum og ein í einum gravhýsi. 17 lata lív og 43 verða særd. Hetta er fyrsta álop ISIL á Iran.
- 12. juni - Amerikanski Otto Warmbier kemur aftur til USA í koma, eftir at hava verið í Norðukoreanskum fongsli í 17 mánar. Hann letur lív viku seinni.
- 14. juni - Eldur tekur seg upp í íbúðarbygninginum Grenfell Tower í London, og hevur við sær at 71 lata lív.
- 21. juni - Yvirgangsatsókn í Irak hevur við sær at stóra moskan al-Nuri í býnum Mosul verður oyðiløgd av Islamskum Stati.
- 25. juni - WHO metur at Jemen hevur yvir 200.000 tilfelli av kolera í landinum.
Juli[rætta | rætta wikitekst]
- 4. juli - Russland og Kina eggja Norðurkorea at gevast við kjarorkuvopnsroyndum
- 7. juli - ST Sáttmálin um bannan av kjarorkuvopnum verður undirskrivaður av 122 londum í New York.
- 10. juli - Irakiska borgarakríggið: Mosul verður frígjørt frá iranska Islamiska Stati.
August[rætta | rætta wikitekst]
- 5. august - Trygdarráð ST setur avmarkingar á handils- og íverksetanaravtalur Norðurkorea.
- 21. august - Full sólarmyrking sæst yvir Norðuramerika, og fær eyknevnið "The Great American Eclipse"
- 25. august - Hernaðarlig atsókn ímóti Rohingya muslimum í Myanmar, verður sæð av ST sum etnisk útreinskan.
- 25. - 30. august - Ódnin Harvey rakar USA. Ódnin er av katagori 4, ger stóran skaða í Houston í Texas, og hevur við sær at 90 lata lív. Ognartjónið er stórt, og gerst Harvey tí dýrasta náttúrvanlukka í amerikanskari søgu.
September[rætta | rætta wikitekst]
- 3. september - Norðurkorea útførir sína sættu og kraftigastu kjarnorkuroynd higartil.
- 6. - 10. september - Ódnin Irma rakar USA og Karibiska havið. Ódnin er av katagori 5, hevur við sær stóran skaða, og 134 lata lív.
- 13. september - Paris og Los Angeles verða valdir at hýsa Olympisku Leikunum í 2024 og 2028.
- 15. september - Cassini-Huygens endar sína 13 ára starvsleið við at brotlenda á Saturn. Hetta er fyrsta rúmdarfar, ið fer inn í lofthav Saturn.
- 19. september - Ellivu dagar aftaná annan jarðskjálvta, og á 32 ára ársdegnum fyri stóra jarðskjálvtan í Meksikobýi í 1986, rakar ein 7.1 Mw jarðskálvti Miðmeksiko, og hevur við sær at 350 lata lív, 6.000 verða særd, og túsindir fleiri heimleys.
- 19. - 20. september - Bert tvær vikur eftir at ódnin Irma rakar Karibiska Havið, rakar ódnin Maria sama stað. Minst 94 lata lív, og stórir skaðar fylgja.
- 25. september - Irakiska Kurdistan hevur fólkaatkvøðu um sjálvstýri, ið verður mótmælt av Irak.
Oktober[rætta | rætta wikitekst]
- 1. oktober - 58 lata lív og 546 verða særd tá Stephen Paddock byrjar at skjóta til eina konsert í Las Vegas. Aldrin hava so mong fallið fyri hond einsamals byrsumans í amerikanskari søgu.
- 12. oktober - USA tekur seg úr UNESCO, Ísrael fylgir við beint aftaná.
- 14. oktober - Eitt bumbalop í Mogadishu hevur við sær at 512 lata lív, og 316 verða særd í Somalia.
- 17. oktober - Kríggið í Sýria: Býurin Ragga verður leyslatin av Islamskum Stati.
- 27. oktober - Katalónia lýsir yvir fullveldi frá Spania. Katalanska lýðveldið er tó ikki viðurkent av sponsku stjórnini ella øðrum tjóðum.
November[rætta | rætta wikitekst]
- 2. november - Eitt nýtt slag av orangutang verður skrásett í Indonesia, og eru sløgini nú trý.
- 12. november - Ein jarðskjálvti við styrkini 7,3, ið rakar markið ímillum Irak og Iran, hevur við sær at 530 lata lív og 70.000 gerast heimleys.
- 15. November - Forseti Simbabvi, Robert Mugabe verður tikin í húsavarðhald, tá herurin tekur valdið í landinum. Hann leggur frá sær seks dagar seinni eftir 37 ára setu.
- Leonardo Da Vince málningurin Salvator Mundi verður seldur á uppisølu hjá Christie's í New York fyri metprísin 450 milliónir dollarar. Hetta er mesti prísur fyri nakað listaverk nakrantíð.
- 20. november - Altjóða Dómstólurin finnur Ratko Mladić sekan fólkamorði í Srebrenica, undir bosniska krígnum í 1990-árunum. Hann før lívstíð í fongsli.
- 24. november - Eitt álop í eini egeptiskari mosku, hevur við sær at 305 lata lív, og fleiri hundrað verða særd.
- 26. november - Rithøvundafelag Føroya setur EBBU virðislønina á stovn.
Desember[rætta | rætta wikitekst]
- 5. desember - Russland verður bannað at luttaka á olumpisku leikunum í Pyeongchang, Suðurkorea, ímeðan rannsókn viðvíkjandi stats-stuðlandi doping fer fram.
- 6. desember - USA viðurkennir Jerusalem sum høvuðstað Ísrael.
- 9. desember - Irakiski herurin boðar frá at hann hevur leyslatið øll irakisk økir frá ISIS, og tikið fullt kontroll yvir Irak-Sýria markinum.
- 14. desember - The Walt Disney Company boðar frá ætlanum um at keypa størstapartin í filmsframleiðaranum 21st Century Fox, harímillum filmstudio teirra, fyri 66 milliardir dollarir.
- 22. desember - Trygdaráð ST atkvøður, við 15 atkvøðum ímóti ongari, at herða revsitiltøkini ímóti Norðurkorea. Hesu ferð við at skerja petroliumútflutning landsins við 90 prosentum.
- 22. desember - Gvatemala fetar í fótaspor USA, og boðar frá flyting ísraelska sendiráðs síns til Jerusalem. Honduras og Panama gera tað sama tveir dagar seinni.
Føðingar[rætta | rætta wikitekst]
Andlát[rætta | rætta wikitekst]
- 25. januar - Mary Tyler Moore, amerikonsk sjónleikarinna (f. 1936)
- 8. februar - Peter Mansfield, enskur alisfræðingur og Nobelsvinnari (f. 1933)
- 16. februar - Bengt Gustavsson, svenskur fótbóltsleikari og venjari (f. 1928)
- 25. februar - Bill Paxton, amerikanskur sjónleikari (f. 1955)
- 9. mai - Robert Miles, sveisiskur-italienskur elektroniskur tónsmiður og framleiðari (f. 1969)
- 23. mai - Roger Moore, enskur sjónleikari (f. 1927)
- 9. juni - Adam West, amerikanskur sjónleikari (f. 1928)
- 27. juni - Michael Nyqvist, svenskur sjónleikari (f. 1960)
- 18. august - Bruce Forsyth, enskur sjónleikari og sjónvarpsvertur (f. 1928)
- 27. september - Hugh Hefner, amerikanskur blaðútgevari (f. 1926)
- 24. oktober - Fats Domino, amerikanskur sangari (f. 1928)
- 19. november - Charles Manson, amerikanskur brotsmaður og kultleiðari (f. 1934)
- 28. desember - Sue Grafton, amerikanskur rithøvundur (f. 1940)


text:
How brave you are! Sometimes. And the injunction Still stands, a plain white wall. More unfinished business. But isn’t that just the nature of business, someone else said, breezily. You can’t just pick up in the middle of it, and then leave off. What if you do listen to it over and over, until It becomes […]
Hvat byggir hann inni har? Hvat fanin byggir hann inni har? Hann heldur hasi tíðarritini … Hann veittrar ongantíð, tá ið hann gongur framvið Hann fjalir okkurt fyri okkum øðrum … Hann er altíð einsamallur … Eg haldi, eg veit hví … Hann tók niður dekkreiggjuna úr pipartrænum Sært tú, sjálvur hevur hann ongi […]
Á heimasíðuni poets.org er mangt gott at finna. Nógvar góðar greinar og nógvar góðar yrkingar, ið góðir yrkjarar hava ríkað heimin við. Tey, ið umsita heimasíðuna, hava í seinastuni havt ein tátt, tey nevna “Advice to young poets”. Hetta er kendir høvundar, ið geva minni kendum, ungum høvundum góð og løgin ráð um, hvussu tey skulu leggja […]
Tóroddur Poulsen er ein virkin høvundur. Tað má sigast. Tað fer ikki árið aftur við borðinum og ongin bók eftir Tórodd prýðir útgávutølini. Í fjør legði hann eftir seg tvey góð og ógvuliga ymsik yrkingasøvn, sum bæði vórðu ummæld her: Avgyrgingar, ummæli Heimvitisferðin, ummæli Komandi fríggjadag, tann 12. apríl, kemur Tóroddur so aftur við einum […]
Fyri okkurt um einum mánaði síðani ringdi Jóanes Nielsen til mín og spurdi, um eg kundi taka hann upp á band, meðan hann las nakrar yrkingar. Ein japansk kvinna, Chiako Kaiho nevnd, hevði týtt nakrar yrkingar til eitt japanskt tíðarrit, og hon vildi hava eina ljóðfílu við, har Jóanes las tríggjar yrkingar. Eg fór við […]
Í dag fyllir skaldið, verkamaðurin, samfelagsrevsarin, øsingarmaðurin og menniskjað, Jóanes Nielsen, 60 ár. Jóhanes Nielsen er føddur 5/4 1953. Hann skrivar soleiðis um seg sjálvan á heimasíðuni hjá rithøvundafelagnum (www.rit.fo): Eri farin undir seinnapartin av lívinum, og gangi framvegis í skúla. Fyrstu sjey árini lærdi eg úti á Landavegsleiðini. Næstu sjey árini í stóran mun […]


text:
Ingi Samuelsen
30.06.2017 - 17:11
Ítróttur > Ítróttur > Frælsur ítróttur
Tórur Mortensen var favorittur at vinna kappingina í trýstøkk, sum var tann seinasta á leikvøllinum í Visby í dag.
Men tað eydnaðist ikki rættiliga fyri Tór. Tey fyrstu lopini hjá honum kundi hann ikki gjøgnumføra, orsaka av pínu, og fyri at tryggja sær víðari luttøku í finaluni, leyp hann eitt lop upp á 14,49 metrar, sum hann sjálvur kallaði eitt trygdarlop – altso nógv styttri enn hann átti at klára.
Men heldur ikki í finaluni megnaði hann at gjøgnumføra støkkini, so sokallaða trygdarlopið gjørdist teljandi í endaliga úrslitinum. Men tað var nóg mikið til at tryggja Føroyum silvur.
Carl Morgan av Caymanoyggjum vann kappingina.


text:
A-landsliðið við kvinnum hevur um vikuskiftið sína fyrstu landsliðssavning, eftir at nýggi landsliðsvenjarin, Ágúst Jóhansson, varð settur.
Venjaratoymið hevur úttikið ein bruttohóp á 22 spælarar frá 10 ymsum feløgum.
Venjingarnar byrjaðu fríggjakvøldið og halda fram til og við sunnudagin.
Ágúst Jóhansson hevur drúgvar royndir sum venjari. Hann hevur millum annað verið landsliðsvenjari hjá íslendska kvinnulandsliðnum í fimm ár. Og liðið spældi seg eisini til síni bestu úrslit nakrantíð hesi árini. Ísland var við til HM-endaspælið í Brasil í 2011 og til EM-endaspælið í Serbia í 2012.
Ágúst Jóhansson hevur eisini verið venjari hjá Levanger í bestu norsku deildini, og hjá Sønderjyske í bestu deildini í Danmark. Í løtuni er hann venjari hjá Vali í bestu kvinnudeildini í Íslandi.
A-kvinnurnar hava eisini fingið nýggjan málverjuvenjara úr Íslandi.
Fyrsta uppgávan hjá teimum og kvinnulandsliðnum er HM-undankappingin í Sveis í døgunum frá 30. november til 2. desember. Føroyar eru í bólki við Sveis, Litava og Finnlandi.
Bruttohópurin
Viviann Petersen, VÍF
Ragnhild á Heygum, VÍF
Margit W. Fríðmundsdóttir, Neistin
Pernille Brandenborg, Vendsyssel
Ninna Johansen, Aalborg HK
Kristianna H. Joensen, Skanderborg Håndbold
Siw Matras, TMS Ringsted
Bjarta O. Johansen, Kyndil
Bára K. Hansen, Kyndil
Súna K. Hansen, Kyndil
Anja Eliasen, Kyndil
Turið Arge Samuelsen, Haukur
Heidi Maria Akselsen, VÍF
Liljan Djurhuus, VÍF
Durita Christophersen Jojic, VÍF
Halla Midjord, VÍF
Agnas Olsen, VÍF
Daniella Joensen, VÍF
Tóra Eliasen, Stjørnan
Maria Halsdóttir Weyhe, H71
Durita Toftum Joensen, H71
Marita Mortensen, H71


text:
Bill Justinussen løgtingsmaður fyri Miðflokkin boðar á Facebook frá, at flokkurin hevur tikið seg burturúr samráðingunum um nýggja samgongu.
Í tíðindunum í Kringvarpinum kvøld boðaði Jenis av Rana formaður í Miðflokkinum frá, at flokkurin ætlaði sær at fáa nógv av teimum 18 punktunum, ið flokkurin í síðstu viku handaði formonnunum í samgonguflokkunum, við í eitt samgongugrundarlag.
Løgmaður hevði annars fyrr í dag sambært Kringvarpinum boðað frá, at allar avtalur, ið samgongan frammanundan hevði við eitt nú Sonju Jógvansdóttir og Nýtt Sjálvstýri, skuldu haldast. Hetta hevur uttan iva verið ein rættiliga stórur snávingarsteinur í samráðingunum, ið nú eru slitnaðar. Tí eitt nú avtalan um pensjónsnýskipan og avtalan um Fíggjarlógina vóru í andsøgn við krøvini hjá Miðflokkinum.


text:
Hoyringsfundurin í Mentanarnevnd Løgtingsins viðv. uppskot um lógarbroyting fyri stuðul til Føroysk lesandi. MFS varð boðið til hoyringsfund hjá mentanarnevndini 26.okt og møttu tvey umboð úr MFS Føroyanevnd. Umboðini vóru Teitur Vágadal, formaður og Pætur Vágadal Joensen nevndarlimur.
Áðrenn fundin fingu umboðini bæði eitt stutt prát við limir í Næmingarráðnum í Hoydølum. Umboðini frættu at næmingaráðið arbeiddi við at stovna eitt felags ráð fyri allar miðnámskúlanæmingar í Føroyum. Hetta fyri at næmingarnir kunnu standa sum ein sterkur frontur. Og sjálvandi varð eisini prátað um sjálvt lógaruppskotið, og vóru øll samd um, at hækkan av aldursmarkinum fyri útibúgvandi miðnámsskúlanæmingar ikki fór at gerast veruleiki.
Og so kom tíðin til sjálva hoyringina. Hoyringin gekk væl. Umboðini fingu víst á nøkur ymisk viðurskiftið. Løgdu út við at mótmæla áðurnevnda aldursmarkarhækkan. Síðani varð víst á at rentuhækkingin ikki varð nóg greið hví hon skuldi gerast, at ein bert nærkast hugtakinum vinnurekandi banki, og flutti seg frá stuðli.
Eitt, ið varð víst á, sum fá hava lagt dent á, er at ein arbeiðsbólkur endurskoðar stuðulslóguna í løtuni og møguligar broytingar, og best var at bíða eftir tilmælinum frá arbeiðsbólkinum.
Síðani varð nomið við ferðastuðulin og løgdu vit sjónarmiðini fram, sum MFS hevur víst á í miðlunum. Eisini varð tosað um ÚSÚN gjaldið til gjald fyri útbúgvingar; har var ein tanki hjá løgtingslimum at broyta til lán fyri tey, ið ikki komu heim aftur eftir lokna útbúgving. Umboðini hildu at hetta var ikki eitt gott signal at senda, tí at so kundu lesandi fáa tað sjálvsfatan at vera ein byrja fyri samfelagi, ístaðin fyri at vera ein íløgu. At tann tankin varð ikki serliga eggjandi fyri at fara út í heim at lesa.
Eisini vildur løgtingslimir vísa á at útreiðslur til útbúgving varð hækkaður nógv tey seinastu árini, men vísti MFS-umboðini á at politiska ynski seinastu árini, um at ung útbúgva seg kostaði, so tað var bert ein sjálvfylgja at útreiðslurnar eru vaksnar. Síðani var endað við at funnist var at løgtingið ikki hevði nakað mál ella mið, og er tað týðningarmikið at finna mál og mið at arbeiða eftir.
Mentanarnevndin væntaði ikki at aldursmarkið verður veruleiki, og so er bert at bíða eftir tingviðgerðini.
MFS-Føroyanevnd


text:
Ein so undurfull søga er søgd,
um ein fagran og skínandi stað,
har hvør gøta av gulli er løgd,
har er dýrd, sum ei vit hava sæð.
:,: Fagra heim, ljósa heim,
har tey heilagu búgva so glað! :,:
Føgur, glitrandi hús eru bygd,
til hvørt Guds barn á foldini her,
og av kærleikasólini skygd
eru øll eingin skuggi har er.
Glað og syngjandi børn eru har,
skrýdd í klædningar, hvítar sum snjó,
Jesus her teirra frelsari var,
her tey kendu hans reinsandi blóð.
Til tann fagra og skínandi stað,
tekur Frelsarin eisini meg;
eg hans bjargandi blóð havi sæð,
hann meg lærdi at trúgva á seg.


text:
Vit hava spákað runt í París í allan dag. Áhh sum her er vakurt, og so sanniliga nógv at síggja. Í dag vóru vit framvið gomlu kirkjuna Sacré-Cæur og Louvre sum er eitt tað stórsta museumi ú heiminum. Av tí at hetta eru tvey av teimum týdningarmestu atdráttar býarins, so kunnu tit ímynda tykkum hvussu nógv ferðafólk fylgdust við okkum, á somu leið.
Sigurd sigur at frá nú av ynskir hann bara ein “kaffi og croissant” til morgunmat!
Tað vóru nógv listarlig fólk á gøtunum, sum bjóðaðu seg fram at tekna eina portrett mynd. Hesin helt seg tó til sína egnu list, sum tit síggja á vøkru myndunum.
Hetta er so vælumtókta kirkjan Sacre-Cæur, sum hevur yvirlivað báðar heimsbardegarnar.
Í dag fáa tit M&K frá okkum báðum!


text:
Áhh sum mær dámar væl hesa løttu dessertina. Hon er ein sikkur vinnari, sum tey flestu dáma. Hendan dessertin er so løtt at gera, og kann eisini gerast langt frammanundan hon skal borðreiðast. Vit fara bara beint í gongd. ... Continue reading →
Onkuntíð er tað lekkurt, við einari skjótari dessert. Hendan er løtt og krevur ikki nógv tilfar. Hon kann bæði gerast í eitt fat, ella sum her, í glas. Hon er ordiliga søt, og tí klárar tú nokk ikki at eta... Continue reading →
Heyy fittu damur! Fyrst mááá eg siga hvussu stuttligt tað er at síggja stóru undirtøkuna av kappingini. Tað er so hugnaligt at lesa tykkara viðmerkingar og eg vildi so innarliga ynskt at tit allar kundu vunni hvørja ferð. Hevði tað... Continue reading →


text:
Leygardagin 18. november kl. 13.00 verður náttururenning við Kerjar.
Tiltakið er fyri øll, familjur við børnum, eldri og yngri, rennarar og gongufólk.
Byrjað verður við upphiting í Kerjum og síðan er møguleiki at velja ímillum 3 rutur: 1,5 km 5,5 km og 10,5 km.
Kerjar er eisini partur av vetrarkappingini hjá FÍF. Tey, ið luttaka í vetrarkappingini hjá FÍF renna ávikavist 10,5 km (Vaksin) og 1,5 km (Børn árg. 2002 til 2006)
Tilmelding er á leinkjuni http://events.gistogvist.fo/Event/EventView.aspx?DocumentID=6418
Kostnaður fyri luttøku er hesin: Vaksin 100 kr., børn (árg 2002 ella seinni) 50 kr.
Kort yvir ruturnar (trýst á kortið fyri størri útgávu):
Tá komið er á mál, bjóðar Hotel Føroyar heitt kakao og bollar, meðan lutakast verður um hesar vinningar:
- Vikuskifti fyri 2 á Hotel Føroyum við sjálvtøkuborðið í GRAS og morgunmati
- Gávukort frá The TARV
- Gávukort frá No12
- 2 gávukort frá Intersport til renniskógvar
- Gávukort frá Niels L. Arge á Kogabrúnni
- Tjógv
- Ein spann við Kemilux vørum
Filmur um hvussu leikur fór í 2012 sæst her.


text:
Orð: Petur Jacob Sigvardsen
Viðmerking: Yrktur 8. november 1959 í Keypmannahavn.
Enn lýsir tað lívsins ljósið,
sum hirðarnir fingu at sjá;
tað lýsir úr fátæka fjósi,
tað lýsir av Golgata.
Hvør undurfult glógvar tú, krossur,
tín tornakrúna so gylt!
Har rennur tann livandi fossur;
tað blóð mína sál hevur fylt.
Eg sá tínar krossfestu hendur
ein dagin, mín frelsari;
eg minnist, tú høvur títt bendi
og segði: „Tað er fyri teg.“
Eg hoyrdi í deyðans løtu
tey sælastu orð her í verð,
sum lótu upp lívsins gøtu,
tey orðini: fullgjørt alt er!
O, hjálp okkum, kæri Harri,
á okkara lívsins ferð
at liva tær støðugt nærri,
so leið móti himni ber!
Tøkk, Jesus, í deyðans dali
har liggur nú leiðin vís,
og unna mær, Harri, ta sælu
at skoða títt paradís.


text:
Amanda Vang et al., Frontiers in Pharmacology, August 2016.
Vanlig viðgerð við heilivági fyri autoimmunar sjúkur hevur nógv hjáárin, og tískil er tørvur á betri viðgerð.
Í august útgávuni av tíðarritinum Frontiers in Pharmacology, vístu Vang et al. 2016 á, at forðing av PDE8, eitt enzým (ein kveiki) í brunukyknum, møguliga er ein betri háttur at viðgera autoimmunar sjúkur, enn við núverandi tøka heilivágnum.
Fyri at gerast sjúkuelvandi, mugu immun kyknur knýta seg at blóðkørum og fara burtur úr blóðstreyminum.
Í hesi granskingini, bleiv eitt slag av heilivági sum forðar PDE8, veitt immunkyknum og blóðkørum í einum glasi.
Úrslitið gjørdist, at heilivágurin foraði immunkyknum og blóðkørum at knýta seg hvørt til annað.
Burturúr hesum gerst tí greitt, at PDE8 heilivágur hevur virkna á kyknir í glasi og í mýs, sum ert týðani vitan, innan til ber at royna heilivágin til menniskju við autoimmunum sjúkum.
Gransking av PDE8 sum heilivág verður fíggjað av Granskingarráðnum til Amandu Vang á Diagnostiska Deplinum á Landssjúkrahúsinum.
Kannað verður, um tjúkktarmsbiopsiir við brunubroytingum hava meira PDE8 í mun til ikki-brunarakt øki.
Verkætlanin hjá Granskingarráðum verður gjørd saman við Maciej Kaminski, patologi, Kára R. Nielsen, yvirlækni í gastroenterology á Landssjúkrahúsinum, og Nicolina M. Ovadóttir, master-lesandi í biomedicin.
Endamálið við hesi gransking er, at útvega neyðug prógv fyri at byrja kliniskar royndir við PDE8 forðara, til gagns fyri sjúklingar við autoimmunum sjúkum.
Ávísing: Vang AG, Basole C, Dong H, Nguyen RK, Housley W, Guernsey L, Adami AJ, Thrall RS, Clark RB, Epstein PM and Brocke S (2016) Differential Expression and Function of PDE8 and PDE4 in Effector T cells: Implications for PDE8 as a Drug Target in Inflammation. Front. Pharmacol. 7:259. doi: 10.3389/fphar.2016.00259
Leinkja til greinina finnist her.


text:
Høvuðskappingarnar, ið verða spældar í Føroyum, eru landskappingin og steypakappingin. Hjá bestu liðunum eru stuðlar, ið hava lagt navn til kappingina. Kappingárið 2017/2018, eitur besta mansdeildin FTZ, meðan besta kvinnudeildin eitur hvonn.
Áðrenn landskappingin byrjar í september, er á hvørjum ári ein Lions Cup finala millum liðini hjá kvinnum og monnum, sum vóru í FM-finaluni árið fyri.
Hjá børnunum er ein heystkapping á skránni, áðrenn landskappingin byrjar. Hjá teimum minstu er harafturat ein fyrireikingarkapping – hetta við tí fyri eygað, at tey, sum á fyrsta sinni skulu spæla á heilum vølli, fáa roynt seg, áðrenn veruliga kappingarárið byrjar.
U8 verður skipað eftir einum leisti fyri seg við seks kappingum gjøgnum árið. Hjá U8 verður eingin føroyameistari funnin.
Les meira um og sí hagtøl yvir ymsu kappingarnar á kappingarteiginum.


text:
Tornið við heimsins enda
Ráðstevna - Oyggjar og skaldskapur
Í Norðurlandahúsinum og á Tjóðpalli Føroya
Við støði í skaldsligu útsøgnum William Heinesens um Føroyar sum ein heilan heim í einum sandkorni bjóðar Norðurlandahúsið til eina stóra bókmentaráðstevnu. Vit hava boðið yrkjarum og akademikarum av smáum oyggjum og fjarskotnum økjum úr øllum heiminum at kjakast um evni sum, hvønn leiklut oyggjar og oyggjabókmentir hava í samtíðarbókmentum, sambandið við havið, oyggjar sum undandtaksstøð, spenningin ímillum tað fólksliga og tað heimsborgarliga og mangt annað. Ráðstevnan fer m.a. at umfata fyrilestrar, pallborðkjak og readings.
Rithøvundar: Sjón (IS), Jamaica Kincaid (Antigua), Donna Morrissey (New Foundland/Canada), Marcello Fois (Sardinia), Minae Mizumura (Japan), Carl Jóhan Jensen (FO), Filinto Elisío (Cap Verde), Ulla-Lena Lundberg (Åland), Robert Alan Jamieson (Shetland), Laksmi Pamuntjak (Indonesia), Niviaq Korneliussen (GL), Yoryis Yatramanolakis (Crete).
Vísindafólk: David Damrosch (US), Margaret Cohen (US), Delia Ungureanu (Hungary), Henk van der Liet (Netherlands), Kirsten Thisted (GL/DK), Malan Marnersdóttir (the Faroe Islands), Paulette A. Ramsay (Jamaica), Ottmar Ette (Germany), Gottskálk Jensson (Iceland), Ástraður Eysteinsson (Iceland), Pete Hay (Tasmania), Bergur Rønne Moberg (the Faroe Islands)
Øll tiltøk eru ókeypis.


text:
SÝN
Sambært løgtingslóg um trygd á sjónum, skulu skip verða sýnað av Sjóvinnustýrinum ella teimum, sum landsstýrismaðurin heimilar til tess.
Sýnað verður í høvuðsheitum eftir hesari fyriskipan:
- Fyrsta sýn í sambandi við, at nýbygt, munandi umbygt ella innflutt skip verður tikið í brúk,
- Regluligt sýn við tíðarvissum millumbilum eftir nærri ásetingum og
- Eykasýn, sum umstøður krevja
Í teknisku ásetingunum frá Sjóvinnustýrinum er nærri lýst, hvussu sýn verða fyriskipað, alt eftir hvat skipið skal brúkast til og hvar tað skal sigla.
Sambært lógini skal reiðarin syrgja fyri, at skipið verður sýnað sambært galdandi reglum og at løggild loyvisbrøv eru tøk. Sýn, sum skal fremjast av Sjóvinnustýrinum, kann umbiðjast við at venda sær til Sjóvinnustýrið á tlf. 35 56 00 ella í telduposti til fma@fma.fo.
Vinnufør undir 15 metrar
Tá báturin er góðkendur, hevur bátaeigarin ábyrgdina av, at farið altíð er í sjódyggum standi. Sjóvinnustýrið mælir bátaeigarum til at brúka hesar kekklistar til endamálið.
Kekklisti: at brúka dagliga
Kekklisti: at brúka árliga


text:
Bland í klokkutíðunum fyri Munkagrunnin
Í talvuni við streymviðurskiftunum á Munkagrunninum, sum standa í Skipalistanum, er tíverri ein villa íkomin. Nýggj talva er nú tøk.
Í nøkur ár hevur undirritaði gjørt talvur, sum lýsa streymviðurskiftini á Munkagrunninum. Talvurnar eru grundaðar á streymmátingar, sum Fiskirannsóknarstovan, nú Havstovan, gjørdi í 1981. Hesar talvurnar hava staðið í Skipalistanum í nøkur ár.
Í Skipalistanum 2010 er tíverri ein villa íkomin. Hetta ger, at frá 9. februar til 15. novembur standa tíðirnar fyri kyrrindir og broddar ikki har, tær eiga. Í hesum tíðarskeiðunum standa klokkutíðirnar fyri Vestfalskyrrindir (VFK) í teiginum fyri Eystfalsbroddur (EFB).
Nýggj rætta talva kann heintast umvegis heimasíðuna www.skipalistin.fo, ella beinleiðis umvegis slóðina niðanfyri. Eisini er tøknifrágreiðing (NVD Rit 2009:10), sum hevur líknandi talvu, tøk í Greinasavninum hjá Setrinum.
Undirritaði harmast um mistakið.
Vinaliga
Knud Simonsen
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Áheitan á Amnesty Føroyadeild og Løgtingsformann Páll á Reynatúgvu: Hjálpið Catalanien!
Vit vóru nógvir føroyingar sum frøddist um demokratisku tilgongdina hjá Catalanien til politiskt frælsi. Líka ræðandi var tað at síggja hvussu spanski jarn nevin knúsaði hetta sundur.
8 catalanskir politiskir leiðarar og 2 aktivistar sita fongslaðir í Madrid. Teir sita undir sera ringum og mannminkandi umstøðum. Rættsakin móti teimum er ikki byrjað enn, men teir kunnu vænta upp í 38 ára fongsul !
Fyrr í ár vitjaði Páll Á Reynatúgvu Catalansku Tingforkvinnuna Carmen Forcadell. Hon hevur verið í Føroyum, er sera vitandi um okkara viðurskiftir og legði upp til samstarv millum Catalanien og Føroyar. Hon segði okkara Løgtingsformanni at hon var sera dapursskygd fyri framtíðina hja Catalanien og rætt fekk hon.
Hon var eisini fongslað, leyslatin móti kautión, men kemur allarhelst undir somu ákærir sum hinir fongslaðu leiðararnir.
Eg heiti á Amnesty Føroyadeild um at taka hetta mál upp beinanvegin og fara undir mótmælir. Spanien er ein av okkara stóru handilspartnarum og Catalanien eitt vælumtókt ferðamál.
Eg heiti á Løgtingsformann okkara um at kanna møgulleikan fyri at bjóða Carmen Forcadell politiskt friðskjól í Føroyum.
EU er tigandi, Danmark er tigandi, okkara Fólkatingsumboð eru tigandi, latið nú Føroya rødd einaferð verða hoyrda á altjóða pallinum, latið okkum verja demokratiið !
Johan Mortensen


text:
Evolutionisma og kreationisma
Sjálvt um eg havi verið bústaddur í Danmark í 22 ár, royni eg at fylgja við tí sum hendir heima. Sum føroyingur missi eg ongantíð rættin til at hava eina meining um føðiland mítt, men havi ongantíð áður nýtt hendan rættin til at skriva eitt lesarabræv.
Tað er kjakið um evolution mótvegis kreationismu, sum fær meg til knappaborðið. 21% av spurdum føroyingum halda, at menniskja lívfrøðisligani sæð er eitt dýr, sum hevur ment seg gjøgnum milliardir av árum til tað vit eru í dag, og at vi t.d. hava felags forfedrar sum Chimpansur.
51% halda, at skapanarsøgan í 1. Mósubók er rætta frágreiðingin um hvar menniskjan, Homo Sapiens, stavar frá. Restin veit ikki.
Ávíst kjak hevur verið um hetta, og báðir partar halda, at tey hava rætt og hin skeivt. Onkur vísur til vísind og greiður frá hvat vísind er fyri nakað, og annar vísur til bíbliuna, sum sera greitt greiðir frá hvussu Gud skapti allan heimin uppá 6 dagar, og sostatt eisini homo sapiens.
At føroyingar eru meira kristin enn fólk í flestu londum er eftir mínum tykki nakað at vera errin av. Føroyar hevur eitt sterkt trúarlív við nógvum ymiskum samkomum, kirkjum o.s.fr, og sera nógv fólk hava trúnna sum nakað heilt fundamentalt í lívinum, og liva í ávísan mun eftir Guds orði. Tað er gott og umráðandi og eitt nokkso serføroyskt fyribrigdi nú á døgum, í hvussu so er í Norðanlondum.
Sjálvur eri eg doyptur og fermdur, men eg eri ikki trúgvandi kristin, kanska kulturkristin, tí tað eri eg uppvaksin við í samfelagnum rundanum meg. Soleiðis er tað, og tað er ok.
Føroyingar eru sum heild rættiliga vælútbúgvin fólk. Nógv ganga bæði í student og fara undir hægri lesnað, onnur læra seg eitt handverk og so framvegis. Nógv krøv eru til tilveruna í einum modernaðum landi og tað intellektuella støði í Føroyum kann snilt máta seg við øll onnur lond.
Tí varð eg so bilsin, tá eg sá hasa sendingina, og at einans 21% av føroyingum, sum øll hava gingið í skúla, vilja vera við, at menningarlæran, sum byrjað av Darwin og síðani ment í 150 ár, er rætta frágreiðingin uppá, at Homo Sapiens er sum tað er. Tað er heilt ótrúligt, og pínligt um so er.
Skapanarsøgan í 1. Mósubók er ein fín søga, men tað er ikki “faktum” på sama máta sum ein vísindalig teori. Líka sum, at Nóa ikki fór til Australiu og heintaði 2 av øllum kengurum, slangum, eiturkoppum og 25.000 ymiskum billusløgum og fraktaði alt til miðeystur. Tað er ein frágreiðing um nakað relevant, men tað er ikki søguligt fakta, og er ikki meint sum tað. (tað ger tað ikki meira faktuelt rætt, um djórini sjálv funnu uppá at fara til miðeystur). 1. Mósubók er sonn, men ikki uppá tann mátan, at tað sum stendur, veruliga hendi soleiðis, reint faktuelt og konkret. Sjálvandi ikki.
Øll tit, ið eru trúgvandi, tit áttu at sæð munin millum faktum og trúgv og siga, at sjálvt um tit identifisera tykkum sum kristin sum tað fyrsta, at so er menningarlæran sjálvandi ein rættari frágreiðing enn 1. Mósubók. Er menningarlæran perfekt? Neyvan, og sjálvt um hon hevur staðið fleiri álop enn flestar aðrar teoriir, er hon ongantíð mótprógvað enn. Kanska ein dag, finna vit okkurt sum ger, at menningarlæran skal broytast eitt sindur, og allir granskarir og evolutionistar høvdu rópt hurra! Tí nú vita vit enn meira enn í gjár, og tað er tað, sum vísind snýr seg um.
Pávin hevur sagt, at katólska kirkjan heldur, at menningarlæran er rætta frágreiðingin um lívsins uppruna, og um pávin kann, so kunnu tit eisini. Komið nú, tað er ok, tit eru líka góð kristin allíkavæl..
Brandur Ellingsgaard


text:
Í samstarvi við MMR og Nám er gjørd námsætlan og læraraleiðneining til kravda undirvísingarevnið, ferðsla.
Tær liggja saman við øðrum námsætlanum hjá MMR, og kunnu eisini takast niður innast til vinstru á hesi síðu.
Verandi námsætlan fyri heimstaðarlæru er alsamt galdini, men í lærarleiðbeiningini er uppskot til undirvísingina framyvir.
Nú eru 4.-10. flokkur við í nýggju námsætlanini.
Skúlin ráðleggur undirvísingina í ferðslu og ger av, á hvørjum floksstigi, undirvíst verður.
Námsætlanin visa m.a. endamál, førleikamál og ávegismál.
Í læraraleiðbeiningini er tilmæli til, hvussu undirvísingin verður skipað.


text:
Savna upplýsingar um eigarar
Farið verður nú undir at savna saman upplýsingar um sethúsini, sum bygd eru í Hvalvík og Streymnesi eftir 1980.
Tað er Sjúrður Ferjá sum stendur fyri skrásetingunum, sum koma at liggja inn á kortinum um staðarnøvn sunda.kort.fo.
Kommunan heitir tí á húsaeigarar í hesum bygdum um at senda upplýsingar inn til sunda@sunda.fo ella koma inn á skrivstovuna við teimum.
Ynski er at fáa at vita:
- Hvør eigur húsið
- Hvør bygdi húsið, navn, eftirnavn og gentunavn
- Árstal fyri tá husini vórðu bygd
- Hvør smíðaði húsini


text:
Álitisfólkið
Spurningur: Hvussu kann eg sum limur fáa gagn av álitisfólkinum?
Svar: Álitisfólkið er millumliðið millum teg, leiðsluna og felagið. Álitisfólkið tryggjar, at sáttmálin verður hildin og at tú hevur rætt til at verða hoyrd, eitt nú í sambandi við ávaringar og uppsagnir. Vend tær til álitisfólkið, um tú hevur trupulleikar.
--
Spurningur: Hvat ger eitt álitisfólk?
Svar: Álitisfólkið er starvsfólkaumboð og millumlið millum felagið og leiðsluna á arbeiðsplássinum. Álitisfólkið skal vera við í teimum broytingum, sum henda á arbeiðsplássinum, tala søkina hjá starvsfólkunum, og hevur rætt til at vera við í tilgondini, um avgerandi broytingar fara fram á arbeiðsplássinum. Álitisfólkið ansar eftir, at lógir og reglur og fyriskipanir verða hildnar. At vera álitisfólk er bæði læruríkt og spennandi. Men tað kann eisini vera ein persónlig avbjóðing at finna javnvágina millum starvsfólk og leiðslu, tá ið trætur og ósemjur eru. Av tí, at álitisfólkasessurin er so útsettur, hava álitisfólk serligar starvstreytir og longri uppsagnartíð. Við samráðingarnar í 2010 fingu vit við í sáttmálan, at uppsagnartíðin hjá álitisfólki er 3 mánaðir oman á uppsagnartíðina, sum viðkomandi hevur innvunnið.
Les meira um leiklutin og uppgávurnar hjá álitisfólkinum í greinunum 2, 3, 6 og 28 í sáttmálanum millum Starvsmannafelagið og Fríggjarmálaráðið.
--
Spurningur: Hvussu kann eg gerast álitisfólk?
Svar: Tit skulu vera í minsta lagi tríggir Starvsmannafelagslimir á arbeiðsplássinum fyri at kunnavelja tykkum eitt álitisfólk. Starvsfólkini velja álitisfólk á einum starvsfólkafundi. Tað er umráðandi, at tit tryggja, at øll fáa møguleika fyri at stilla upp til álitisfólkaval. Eitt álitisfólk skal vera í fullum starvi og hava arbeitt á staðnum í minsta lagi í eitt ár.
--
Spurningur: Hvussu er leikluturin, tá ið ovasta leiðslan hevur samrøður við starvsfólk?
Í hesum førinum er talan um eitt starvsfólk, sum hevur trupulleikar av samstarvinum við ein ávísan deildarleiðara. Nú ætlar ovasta leiðslan at koma inn til kjarnuna í málinum, finna útav hvørjir trupulleikar eru við deildarleiðaranum og fer tí at hava persónligar samrøður við hvørt einstakt starvsfólk. Men skal álitisfólkið vera við tá ella hvat?
Svar: Um leiðslan hevur samrøður við starvsfólk, er ikki krav, at álitisfólkið skal vera til staðar. Hetta er bert galdandi, um ætlanin er at geva starvsfólkið eina ávaring.
Men álitisfólkið kann hava ein virknan leiklut í at finna fram til, hvat samstarvstrupulleikarnir snúgva seg um, og vera viðvirkandi til at fáa trupulleikarnar loystar.
.


text:
- Bjálving (glasull, steinull og líknandi)
- Glas (glasfasadur, vindeygu og hurðaglas v.m.)
- Glasfibur
- Keramik (wc-kummur, vask, borðplátur v.m.)
- PVC rør (kloakrør og dren)
- Trýstviðgjørdur viður (hegnpelar, altanfjalar, havamøblar, viður til bygging, hurðar, vindeygu v.m. )
Hvar kann tað latast inn?
Privat: Á kommunalu endurnýtsluplássini.
Kann fara í jarnbingju ella í stórsekkir, sum skulu standa turt undir taki/hálvtaki. Bjálving og flamingo skulu vera í plastposum, áðrenn tað verður latið í bingju ella stórsekk, so tað ikki fýkur við vindinum og dálkar umhvørvið.
Vinna og kommunur: Til IRF á Gjánoyri – eftir avtalu við IRF.
Hvar fer tað?
Blandað tyrviburturkast verður tyrvt á umhvørvisgóðkendum tyrvingarplássi hjá IRF.


text:
Niels Petersen
18.12.2016 - 13:59
Ítróttur > Ítróttur > Hondbóltur
Danmark møtir í dag einari krútsterkari franskari verju. Skal danska liðið koppa Fraklandi og taka bronsuheiðursmerkini, so skal okkurt heilt serligt til hjá dønum.
Franska liðið hevur bert latið 20 mál í miðal fara ígjøgnum hvønn dyst.
- Tær hava eina púra garrvilla verju, og hana mugu vit knúsa, tí annars hava vit ongan kjans, sigur Trine Østergaard, sum spælur høgri vongur.
- Franski venjarin, Olivier Krumbholz, arbeiðir nógv við verjuspælinum hjá franska liðnum, og tí eru tær sera sterkar í verjustøðum, sigur danski venjarin, Klavs Bruun Jørgensen.
Í mun til dystin móti Hollandi, so má spælast nógv meira beinleiðis, fyri at royna at fanga fronsku verjuna í ójavnvág.
Bronsudysturin byrjar klokkan 14:30.


text:
Galla 2018
Hey øll flogbóltsáhugað!
Í ár vilja vit úr Fleyr fegin bjóða øllum flogbóltsleikarum, venjarum, nevndarlimum, dómarum og øðrum flogbóltsáhugaðum til ársins flogbóltsgalla. (Aldursmarkið er 18 ár, tó undantikið leikarar frá MM og MK).
Galla verður hildið í B36 húsinum leygardagin tann 21. apríl.
Veitslan byrjar kl. 18.00, og maturin verður serveraður kl 19.00.
Finnur Justinussen verður at taka liðmyndir frá kl. 18, so møtið stundisliga, so tit fáa tikið tykkara myndir áðrenn.
Tað er strangliga bannað at taka egið alkohol við inn til veitsluna! MEN, har verður ein fantastisk barr, har ALT kostar 30 kr.
Signar í Homrum og John Johansen leiða borðhaldið, og seinni fara Signar í Homrum og Rox at spæla til dans.
Prísur pr. persón er 395 kr. Tilmelding fer fram við at flyta pengarnar á kontonr. 9181-509.913.9.
Týdningarmikið er at viðmerkja navn og felag.
Freistin at melda seg til er 7. apríl.
Við ynski um eina góða veitslu.
Fleyr


text:
Hesir flottu menn vunnu ein tryggan 3 - 0 sigur á einum vælmannaðum Ternuliðið hjá 1 deild monnum á Toftum í kvøld. Sjúrður N, Niels N, Uni J, Bjarni P, Jóhan Arni og Dávið H spældu allan dystin frá byrjan til enda. Tó so at Jan H kom inn síðstu hálvu í 3. settinum fyri leikandi liðføraran Sjúrð N, fyri at stabilisera móttøkuna og skapa ró aftur á vøllinum, eftir at vit vóru eitt sindur fjálturstungnir eina løtu.Tað eydnaðist væl. Sjúrður N gjørdi tað annars sum heild gott í dystinum í dag. Tað gjørdi alt liðið eisini og tað var tíðiligt at síggja at ein stórur partur av grundspælinum riggar væl. Tvs servimóttøkurnar hjá Sjúrði N og Dávið H, við stuðli frá Bjarna P og Una J, eins og uppspæla uppá gratisbóltar (lættir bóltar frá mótstøðuliðnum) komu rættuliga væl upp til hevaran Niels N, soleiðis at vit stóran part av dystinum høvdu minimum tríggjar álopsloysnir. Tað útnyttaði Niels til MG+ í dag. Sum sagt, uppspæli var sum heild gott frá øllum spælarum, og serliga Jóhan Arni og og í seinnu helvt av dystinum eisini Bjarni P loystu tað uppgávuna væl á 5'ara positiónuni har rættuliga nógv álop koma. Servurnar, álopi og í ein ávísan mun blokkadurnar var stak gott eisini. Stuttligt at síggja ein ungan leikara sum Dávið H loysti fleiri kroystar støður hegnisliga við skiftandi góðum smashum og genialum lobbum. Somuleiðis var Uni J alla tíðina ein tryggur skansi sum diagonaláleypari í dag. Eisini gott við einum rutineraðum bonki har 3, framvegis (nokkso) "spælisvangir", Heini W, Jan H og Klæmint I alla tíðina vóru stuðlandi og stillaðu krøv til liðið, eisini vóru klárir at koma inn um brúk var fyri tí. Alt í alt var uppgávan loyst til UG og ein sonn frøði at síggja og merkja at eitt gott og ungt ættarlið er við at vera til reiðar at yvirtaka liðið frá teim eldru. Flott dreingir :)
Hesir flottu menn vunnu ein tryggan 3 - 0 sigur á einum vælmannaðum Ternuliðið hjá 1 deild monnum á Toftum í kvøld.
Sjúrður N, Niels N, Uni J, Bjarni P, Jóhan Arni og Dávið H spældu allan dystin frá byrjan til enda. Tó so at Jan H kom inn síðstu hálvu í 3. settinum fyri leikandi liðføraran Sjúrð N, fyri at stabilisera móttøkuna og skapa ró aftur á vøllinum, eftir at vit vóru eitt sindur fjálturstungnir eina løtu.Tað eydnaðist væl. Sjúrður N gjørdi tað annars sum heild gott í dystinum í dag. Tað gjørdi alt liðið eisini og tað var tíðiligt at síggja at ein stórur partur av grundspælinum riggar væl. Tvs servimóttøkurnar hjá Sjúrði N og Dávið H, við stuðli frá Bjarna P og Una J, eins og uppspæla uppá gratisbóltar (lættir bóltar frá mótstøðuliðnum) komu rættuliga væl upp til hevaran Niels N, soleiðis at vit stóran part av dystinum høvdu minimum tríggjar álopsloysnir. Tað útnyttaði Niels til MG+ í dag. Sum sagt, uppspæli var sum heild gott frá øllum spælarum, og serliga Jóhan Arni og og í seinnu helvt av dystinum eisini Bjarni P loystu tað uppgávuna væl á 5'ara positiónuni har rættuliga nógv álop koma. Servurnar, álopi og í ein ávísan mun blokkadurnar var stak gott eisini. Stuttligt at síggja ein ungan leikara sum Dávið H loysti fleiri kroystar støður hegnisliga við skiftandi góðum smashum og genialum lobbum. Somuleiðis var Uni J alla tíðina ein tryggur skansi sum diagonaláleypari í dag.
Eisini gott við einum rutineraðum bonki har 3, framvegis (nokkso) "spælisvangir", Heini W, Jan H og Klæmint I alla tíðina vóru stuðlandi og stillaðu krøv til liðið, eisini vóru klárir at koma inn um brúk var fyri tí.
Alt í alt var uppgávan loyst til UG og ein sonn frøði at síggja og merkja at eitt gott og ungt ættarlið er við at vera til reiðar at yvirtaka liðið frá teim eldru.
Flott dreingir :)


text:
Stórur tørvur var á vardum bústøðum til fólk við skerdum førleikum. Hetta hevur politiski myndugleikin eisini ásannað. Tí varð avgerð tikin um at steðga við at keypa vanlig sethús og umbyggja tey til sambýli, og heldur fara undir tilgongd at byggja nýggjar tíðarhóskandi bústaðir, sum eisini yvir tíð kunnu koma ístaðin fyri nøkur av verandi sambýlum. Verkætlanin er ætlað persónum við skerdum førleika, sum hava støðuga hjálp og nærveru fyri neyðini alt samdøgrið. Byggingin fevnir um íbúðareindir við sovikamari, vesi og uppihaldsrúmi við einum lítlum køki. Harumframt fevna íbúðirnar um felagsøkir, ið eru karmur um felagslív hjá búfólkum, starvsfólkahølir og annað.
Arbeiðsánari: Almannamálaráðið
Byggiharri: Landsverk
Høvuðsráðgevi: Arkitektar 99 Undirráðgevar: HMP, PBC, KJ-Elráð
Fakeftirlit: Byggiráð
Høvuðsarbeiðstakari: Kanjon
Jørðarbeiði: Sp/f á Brekku
Játtan: 19,0 mió. kr.
15 íbúðir eru í sambýlinum, ið er 995 fermetrar til støddar og einum grunøki á 2.120 fermetrar.